text:
Thursday, August 13, 2015
NASAGANAAN TI ITATAUD KOMA MANEN TI DENGUE
Cabugao, Ilocos Sur - Iti pannaki-amad ti Web In-Action idi Agosto 12, 2015, impakaammo ni Dr. Bernardino P. de Gracia III, Municipal Health Officer ti ili a Cabugao a kinalikagumanda a naaksionan a dagus no adda idi pakaseknan maipapan iti panagtaud ti lamok a makadangran a mangapektar ti salun-at dagiti umili ti Cabugao isu a saanen a rimsua daytoy a sakit.
Imbatad ni Dr. De Gracia a nasaganaanda ti itataud ti dengue a sakit uray pay kadagiti barangay gapu iti tignay-medikal a naigannuat iti kallabes kas iti pannakaited ti 2,000 nga Oviposition (OV)-Trap nga impaay ti DOH Regional Office 1 iti LGU-Cabugao para iti daytoy a pakaseknan ti salun-at. Innayon ni Dr. De Gracia a babaen pay iti pannakaasikaso ti masakit iti dengue ket nasigudda a maagasan tapno saan a mapakaruan ti maseknan.
Insupusop pay ni Dr. De Gracia nga nga inaramidda dagiti information initiatives kontra iti dengue iti kallabes. Panagdaldalus ti aglawlaw ken iti pagtaengan, panangipakbo kadagiti nagurnongan ti danum ken madalusan dagiti nasamek a disso a posible a pagyanan ti lamok dagiti kaskenan a praktikal a wagas a naisursuro kadagiti immay a nagpaagas iti RHU.
Dagitoy nga aksion ken inisiatiba ket naaramid babaen iti nasamay a programa ken iti agtultuloy a pannakikammayet ti LGU-Cabugao kadagiti maseknan nga Ahensia/Opisina kas iti DOH iti pannakalapped ti panagsaknap ti nadakamat a sakit nangruna koma kadagitoyen a bulbulan. # (Web In-Action)
Imbatad ni Dr. De Gracia a nasaganaanda ti itataud ti dengue a sakit uray pay kadagiti barangay gapu iti tignay-medikal a naigannuat iti kallabes kas iti pannakaited ti 2,000 nga Oviposition (OV)-Trap nga impaay ti DOH Regional Office 1 iti LGU-Cabugao para iti daytoy a pakaseknan ti salun-at. Innayon ni Dr. De Gracia a babaen pay iti pannakaasikaso ti masakit iti dengue ket nasigudda a maagasan tapno saan a mapakaruan ti maseknan.
Insupusop pay ni Dr. De Gracia nga nga inaramidda dagiti information initiatives kontra iti dengue iti kallabes. Panagdaldalus ti aglawlaw ken iti pagtaengan, panangipakbo kadagiti nagurnongan ti danum ken madalusan dagiti nasamek a disso a posible a pagyanan ti lamok dagiti kaskenan a praktikal a wagas a naisursuro kadagiti immay a nagpaagas iti RHU.
Dagitoy nga aksion ken inisiatiba ket naaramid babaen iti nasamay a programa ken iti agtultuloy a pannakikammayet ti LGU-Cabugao kadagiti maseknan nga Ahensia/Opisina kas iti DOH iti pannakalapped ti panagsaknap ti nadakamat a sakit nangruna koma kadagitoyen a bulbulan. # (Web In-Action)
Posted by Bayan ng Cabugao, Ilocos Sur at 1:41 PM
Subscribe to: Post Comments (Atom)


c: text/html

text:
Ni Florante A. Nicolas, PGIN- CMO
LAOAG CITY – Rinibribu a tattao ti mapattapatta a nakitipon iti selebrasion a panangrambak ti gobierno probinsial iti Maika-194th Foundation Anniversary idi Pebrero 2.
“Adu dagiti rason nga agselebrartayo – nasayaat a panangituray, ad-adu nga investments a simrek, dumur-dur-as nga industria ti turismo, ken napigpigsa ngem iti kallabes ti public-private partnership… ad-adu ti rasontayo nga agselebrar gapu kadagitoy positibo a developments,” kinuna ni Gov. Imee R. Marcos bayat ti panangidaulona iti selebrasion iti daytoy nga aldaw a dinar-ayan ti mapattpatta a 10,000 a tattao.
Iti 8:00 ti bigat daytoy nga aldaw, Huebes, naangay ti ecumenical prayer iti provincial capitol grounds a sinaruno ti pannakaisa ti bandera nga inatendaran dagiti opisial ti lokal a gobierno ti dua a siudad ken 21 a munisipalidad iti probinsia, ken dadduma a sangaili manipud iti publiko ken pribado a sektor.
Naisaruno ti pannakabendision ti kaipaspasdek a lobby offices ti INVEST ken PSWD iti uneg ti provincial capitol, ti Museo Vivo Garden, ken ti La Tabacalera Ilocano Lifestyle Center a nangabaruanan manipud idi nagtugaw ni Gov. Marcos iti puestona.
Sabali pay nga aktibidad iti daytoy nga aldaw ti “Open Capitol” no sadino a naluktan amin dagiti opisina ti gobierno iti publiko tapno ad-adda pay nga agbalin a pamiliar kadagiti umili kasta met kadagiti bisita dagiti serbisio publiko nga ipaay dagitoy nga opisina.
Kabayatanna, naipasdek dagiti nadumaduma a puesto iti Aurora Park no sadino a mabalin nga agparetrato ti publiko iti photo booth, body arts kas iti permanente a tattoo ken face painting, maysa a freedom wall a pagdrowingan wenno pagiladawan dagiti artista iti ayatda iti arte ken dadduma pay a booth a nairanta a manglinglingay iti publiko.
Kas paset ti anibersario, nakikammayet ti gobierno probinsial iti Northwestern University a nangangay iti job fair iti Laoag City Amphitheatre a nangipaay kadagiti agbirbirok iti trabaho iti gundaway a maiyempleo ditoy wenno iti ballasiw taaw.
Naangay pay ti “Ragragsak iti Aurora Park” iti alas 4:00 ti malem a nakaipabuyaan ti maysa a mini concert ken “showcase-your-talent” show.

robotstxt: allowed

filter: keep


text:
BANTAY, Ilocos Sur – Kitkitaen dagiti polis no dati a riri iti dado ti ramut ti panangpaltog ti maysa a mannalon kadagiti agkabsat a kalugaranna sadiay Barangay Balaleng Laudenia ditoy nga ili idi malem ti Marso 18.
Kinuna ni COP Andrew Rabang nga adda naparnuay a di panagkinnaawatan iti nagbaetan da Guillermo Pacpaco y Realin, 39, ken ni Ronald de Peralta de Peralta, 34, gapu iti dado ket daytoy ti maysa a kitkitaenda a motibo a nanggudasan ni de Peralta ken ni Pacpaco.
Segun iti inisial a panagimbestiga dagiti polis, sibsibugan ni Guillermo dagiti mulana a mais idi mapapati nga immasideg ni de Peralta sana pinaltogan ti biktima.
Nabaelan ni Guillermo ti nagtaray iti balayda ket ditoy ti nakapasaganna.
Immarayat ni Edgar ngem mapapati a nadalananna ti suspek ket pinaltogan ni de Peralta.
Kinuna ni Rabang nga iti panagimbestigada, limtuad a nagriri da Guillermo ken ni de Peralta iti maysa a daduan ket daytoy ti kitkitaenda a motibo ti pammaltog.
Ngem kinuna ti asawa ni Guillermo nga awan ti ammona a gapu no apay a pinaltogan ni de Peralta ti lakayna.
Kinuna met ti asawa ni Edgar a ni Maribel nga awan ti ammona a nakariri ni lakayna.
Adda dagiti dua a babbai iti Vigan idi naammuanda ti pannakapaltog dagiti asawada.
Awanen ti biag dagiti asawada a nadanonda iti Metro Vigan Cooperative Hospital a nakaitarayanda.
Natay met ni de Peralta kalpasan a pinaltogan ni PO2 Clifford Palacpac y Realin, 27, baro, PNP member a nakadestino iti PNP SAF 2nd Battalion, 25th Company a nakabase sadiay Subic, Zambales.
Iti interbiona ken ni Peter Rebunal a naipatangatang iti DWRS Barangay Commando Brigada a programa ni Jun Ramos, kinuna ni COP Rabang a nangeg ni Palacpac dagiti putok ket immulog iti balayna tapno agusisa.
Nakitana dagiti agkabsat a napasag ken ti suspek a nakaiggem pay laeng iti paltogna.
Nagpabigbig ni Palacpac a maysa a polis idinto nga imbilinna ti panangisuko ni de Peralta iti paltogna.
Ngem mapapati nga impaturong ni de Peralta ti paltogna ken ni Palacpac ket kapilitan a pinaltogan ti polis iti sumagmamano a daras ti suspek a nakagudasanna.
Naitaray dagiti agkabsat ken ni de Peralta iti Metro Vigan Cooperative Hospital ngem naideklarada a dead on arrival.
Simmuko met ni Palacpac kadagiti nagresponde a polis-Bantay agraman ti paltogna a Glock 17 Cal. 9mm.
Narekobre ti SOCO team iti nakapasamakan ti pammaltog ti Cal. 38 a mapapati nga inaramat ni de Peralta a nangpaltog kadagiti agkabsat a Pacpaco, tallo a kapsula manipud iti Cal. 9mm pistol; 2 a kapsula manipud iti Cal. 38; 2 a bala iti cylinder ti Cal. 38; ken maysa a deformed slug ti di pay ammo ti kalibrena a paltog.
Iti autopsia nga insayangkat ni Dra. Lioba Cecilia Tolentino iti bangkay ni Guillermo, nakaala met iti deformed slug ti saan pay nga ammo a kalibre ti paltog.
Naited daytoy iti Bantay police station sa naipatulod iti Provincial Crime Laboratory para iti ballistics examination.
Kinuna ni Rabang a naipaiman ni Palacpac iti Provincial Investigation and Detection Management Branch, Ilocos Sur PPO para iti temporario a pannakaikustodiana ken naipakatanen iti paraffin test iti Provincial Crime Laboratory agraman dagiti agkabsat a Pacpaco, ken ni de Peralta.#


text:
CAOAYAN – Tuloy-tuloy ti operasion ti lying-in clinic ditoy nga ili, segun iti municipal health officer ditoy.
Kinuna ni Municipal Health Officer Dr. Edna Rabena a 24/7 ti serbisio nga ipapaay ti lying-in clinic ditoy nga ili tapno iti aniaman nga oras ket adda madadaan a mangtaming kadagiti agkasapulan nangruna dagiti aganak.
Segun iti doktora, adda uppat a naganak iti lying-in clinic idi bulan ti Disiembre itay napan a tawen.
Maysa pay ti naganak iti umuna nga aldaw ti Enero, daytoy ti pakpakauna a report a nasagap ti Tawid News.#


text:
SAN JUAN, Ilocos Sur – Naganawa daytoy biktima iti panagriri ti kabsatna ken kalugaranda ngem isu ketdin ti nakabagsolanna a puon ti nakatayanna.
Naideklara a dead on arrival iti Pira Clinic and Hospital ni Adrian Valorozo y Rafanan, 41, naasawaan, gapu iti sugatna iti barukong kalpasan a binagsol ni Rolando Arellano y Tico, 51, kalugaranna met laeng, idi rabii ti Hulio 2.
Segun iti report, nagsubang da Amante Valorozo, kabsat ti biktima, ken ni Arellano bayat ti panagginomda ngem napagtalna ida dagiti kaarrubada.
Mapapati a pimmanaw ti suspek ngem idi nagsubli, nakaarmasen iti imuko ket kinaritna ni Amante.
Nagganawa ni Adrian Valorozo ngem isu ti binagsol ti suspek sa nagtaray a naglibas.
Iti pannakaisurat daytoy, birbiroken dagiti polis ti suspek.#


text:
Agawat ti Secretariat ti AMMA Foundation Literary Awards (AMMAFLA) kadagiti entry para iti Salip iti Sarita ti Maika-20 nga AMMAFLA agingga iti Enero 15, 2018.
Nairanta ti pasalip ti AMMAFLA kadagiti agdadamo a mannurat iti Ilokano a “kas pangaron iti reggetda a mangpatadem pay iti plumada.”
Kas kadagiti sarita a nangabaken iti pasalip ti AMMAFLA, mairamanto met a mailibro dagiti sarita a mangabak iti daytoy nga edision ti AMMAFLA, kas kinuna dagiti mangimaton iti AMMAFLA a da Amado ken Gloria Yoro, Francisco ken Aurora Ponce, ken Alfredo ken Cherry Quibol (agpapada nga agindegen iti Hawaii).
Inruar ti AMMAFLA ti librona a Dagiti Premiado a Sarita (1997-2014) iti kombension ti GUMIL Filipinas, ti gunglo dagiti mannurat nga Ilokano iti Filipinas ken iti ballasiw-taaw, idi 2015. Naipalaon iti nasao nga antolohia dagiti nangabak a sarita iti AMMAFLA sipud narugian ti salip idi 1997 agingga iti 2014.
Dagiti pagannurotan ti maika-20 nga edision ti salip.
1. Aggibus ti salip iti Enero 15, 2017.
2. Agpaay laeng ti salip kadagiti agdadamo a mannurat iti Ilokano. Iti daytoy a salip, maibilang nga agdadamo ti mannurat no awan pay ti naipablaak a saritana iti Bannawag. No adda man, di koma nasursurok ngem tallo ti naipablaakna agingga iti Mayo 15, 2016 a bilang ti nasao a magasin.
3. Siwawayawaya ti autor a mangpili iti topiko ti isalipna a sarita.
4. Agatiddog ti sarita iti 10-15 a panid iti short bond paper, naimakinilia, wenno saan, naikompiuter iti doble espasio (Times Roman Medium 12 pts. iti computer), ken adda espasio wenno margin a maysa a pulgada iti amin nga igid ti papel.
5. Maysa laeng a sarita ti mabalin nga isalip ti tunggal autor.
6. Nasken nga orihinal, di pay naipablaak wenno naadaw iti ania man a sinurat ti isalip. Nasken met a saan a naipatarus ti pakisalip manipud iti sabali a lengguahe ken nasken a bukod a putar ti autor ti pakisalipna. Saan met a maawat ti sarita a naisalip idin iti AMMAFLA wenno iti sabsabali pay a salip iti panagsurat iti sarita ken ti sarita a naidatag pay a kas entry iti sabali pay a salip iti panawen a pannakaangay daytoy a salip ti AMMAFLA nga agpaut manipud iti pannakalukat daytoy a salip agingga iti pannakapadayaw dagiti mannurat a nangabak iti daytoy a salip.
7. Ti parbo a nagan ti autor ti agparang a naganna a kas autor ti sarita. Ipatulod ti pakisalip iti uppat a nadalus a kopia ken pakuyogan iti narikpan a sobre a naglaon iti pudno ken parbo a nagan ti autor, paulo ti pakisalip, kaudian a ladawan ken ababa a pakasaritaan ti biag ti autor, adres ti agdama a pagnaedan, agraman e-mail address ken numero ti selpon wenno telepono a mabalin a pakakontakan iti autor. Iti rabaw ti sobre, isurat ti paulo ti sarita ken parbo a nagan ti autor.
8. Ipatulod ti pakisalip babaen ti koreo wenno personal nga idatag iti daytoy nga adres: Short Story Writing Contest, 20th AMMAFLA, c/o Bannawag, Manila Bulletin Publishing Corp., Muralla corner Recoletos Sts., Intramuros, 1002 Manila. Nasken a maawat ti Bannawag ti pakisalip iti di naladladaw ngem iti Enero 15, 2018. Saan a mairaman iti salip ti entry a maawat kalpasan dayta a petsa.
9. Dagiti gunggona: Umuna a Gunggona, P10,000.00; Maikadua, P8,500.00; ken Maikatlo, P7,000.00. Maipaayan pay dagiti mangabak iti sertipiko ti pammadayaw. Adda met karbengan dagiti hurado a mangkissay iti bilang dagiti mangabak no awan ti makapatar iti bukodda a pagbatayan dagiti mangabak. Mabalinda met ti mangparnuay iti sabali wenno nayon a gunggona, no kasapulan.
10. Mapakaammuanto dagiti mangabak no kaano ken sadino ti pakapadayawanda. No met matakuatan a sinalungasing ti mangabak ti Pagannurotan Blng. 2 wenno ti Blng. 6, maibabawi ti premiona ken mapawilanton a makisalip iti ania man a pasalip ti AMMAFLA.
(Naipablaak iti Bannawag, Oktubre 9, 2017 a bilang.)


text:
Immuna a naaramid ti Nasantuan a Misa iti Cabugao Catholic Church a nagatendaran dagiti Opisiales ti Barangay sa naaramid ti seremonia ti panagsapata iti Munisipio.
Kalpasan a binsaen ni SB Secretary Maxfel S. Suboc iti punganay ti pakabuklan ti “Barangay”, nag-Welcome Remarks ni Vice Mayor Deogracias Jose H. Savellano. Bininsana ti pateg ti panagkaykaysa a mayataday iti “One Cabugao” a panggep dagiti agdama a lideres para iti naprogreso nga umili ti Cabugao.
Nagsaganad met a nangipaay ti Mensahe da SP Member Constante Oandasan ken ni SP Member Edgar Yabes. Anag dagiti mensaheda iti pannakaited ti talek dagiti kalugaran dagiti agsapata kadakuada ket isublida met babaen iti napudno a panagserbida.
Naisaruno ti panagsapata dagiti 33 a naelektaran a Punong Barangay ken naisublat met dagiti 231 a naelektaran a Barangay Kagawad babaen iti panamagsapata kadakuada ni Mayor Edgardo S. Cobangbang, Jr.
Simmaruno ti panangipaayna ti Mensahe ni Mayor Ediboy. Kimmablaaw ken nagyaman iti amin a naitallaong a kangrunaan dagiti naelektaran a Barangay Officials ta makipagtrabahoda iti Munisipio iti pannakaipaay kadagiti serbisio kadagiti umili nangruna iti barangay.
Inimatangan pay ti kaaduan iti panangiyallawat ti Association of Barangay Captains/Councils ti donasionda a pangtulong kadagiti naapektaran ti “Typhoon Yolanda” babaen iti panangawat ni Mr. Bryan Realgo, pannakabagi ti ABS-CBN Ilocos a natudingan a pakaitalkan dagiti maur-or a tulong para kadagiti nabiktima ti kalamidad.
Kalpasan ti programa ket naaramid ti Pictorials dagiti Opisiales ti Barangay ken dagiti Opisiales ti LGU-Cabugao. # (Web In-Action)


text:
AMIN a bingay ti industria ti tabako manipud iti koleksion iti excise tax ti sigarilio, kas sagudayen iti Republic Act (RA) 7171 ken RA 8240, ket maiturong laeng kadagiti nakaisangratanna a benepisario, daytoy ti kinuna ti dadaulo ti National Tobacco Administration itay nabiit.
“Dayta ti kayat nga ipanamnama unay ti gobierno kadagiti amin a maseknan a mannalon ken lokal a gobierno,” kinuna ni NTA Administrator Edgardo Zaragoza iti pannakitaripnongna kadagiti lokal a lider ken dadduma pay nga opisial iti provincial capitol ti Laoag City idi Marso 14
Impalawag pay ti hepe ti ahensia nga awan ti nagbaliwan ti pannakaipakat ti proyekto, malaksid ti kaadda dagiti mekanismo a kayat nga ipakat ti linteg tapno maipasigurado met laeng a dagiti mannalon ti mairanud kadagitoy a proyekto .
Kas sagudayen iti Seksion 3, Rule VIII ti implementing rules ti RA 10351 wenno ti baro a Sin Tax Law, mabilin ti Department of Agriculture ken ti NTA a mangaramid kadagiti annuroten a mekanismo tapno mabantayan a nasayaat ti pannakausar kadagiti pundo nga intuding ti RA 7171 ken RA 8240 a rumbeng a maipaay kadagiti agmulmula iti tabako.
Segun ken ni Zaragoza, dagiti latta met lokal a gobierno, babaen dagiti mayor wenno gobernador ti agpili kadagiti kayatda a proyekto wenno programa nga isayangkatda kadagiti lugarda.
“Saan nga inagaw ti Sin Tax Law ken ti IRR dayta a bileg kadagiti lokal nga ehekutibo,” innayonna.
Kinunana a gapu pay iti baro a pagalagadan iti pannakairuar ken pannakausar ti pundo manipud iti koleksion iti excise tax, kas ipekpeksa met ti RA 10351, addan gundaway dagiti nadumaduma nga stakeholder iti industria a mangkita no ti implementasion dagiti proyekto wenno programa ket agserbi met laeng kadagiti mannalon, ti industria ti tabako ken ti panagdur-as dagiti amin nga ili.
“Daytoy ti rason no apay a kasapulan unay dagiti mannalon ken dadduma pay nga stakeholder a makiraman kadagiti lokal a lider iti pannakabalabala dagiti master plan para iti panagdur-as ti industria iti tabako,” pananginayonna.
Gapu iti baro a pagalagadan, nangisayangkat ti NTA iti agsisina a consultative meeting idi Pebrero para kadagiti lokal a lider, dagiti pribado a sektor, ken dagiti lider dagiti mannalon.
Linawlawagan ni Zaragoza a sabali ti IRR ti RA 10351 a rimmuar idi Pebrero ken ti baro a pagalagadan a pagtitinnulongan ita a sursuraten ti Department of Budget and Management, ti DA ken ti NTA a para iti RA 7171 ken RA 8240.
Impanamnama pay ni Zaragoza nga aniaman a rummuar a pagalagadan para iti RA 7171, addanto pammatalged a probision ditoy a dagiti pundo nga agtaud kadagiti koleksion iti excise tax ket mapan laeng kadagiti pagimbagan ken pagdur-asan dagiti mannalon, ti sibubukel nga industria ti tabako, ken dagiti amin nga ili.
Ibagbaga ti Sin Tax Law a ti bingay ti koleksion iti buis kas sagudayen ti RA 7171 ken RA 8240 ket maaramat a mangpalag-an ti kasasaad dagiti agmulmula iti tabako a mabalin a maapektaran gapu iti manamnama a panagbaba iti pannakasapul iti sigarilio iti merkado gapu met laeng iti kangina iti buis.
Kas maisurot met iti RA 8240, ibagbaga pay ti baro a sin tax law a dagiti pundo manipud iti bingay dagiti lokal a gobierno kadagiti probinsia nga agmulmula iti burley ken native a tabako, ket maaramat laeng kadagiti programa a mangbirok kadagiti alternatibo a pamastrekan dagiti mannalon a nalaka latta met koma a gumanansiaanda iti dakkel.
Para kadagiti lokal a gobierno kadagiti probinsia nga agmulmula iti Birhinia, kas ipekpeksa iti RA 7171, masurot latta ti dati a pagannurotan wenno dagiti listaan dagiti proyekto a pakaaramatan laeng iti pundo. (Manipud iti report ni Neyo Valdez)


text:
Quezon, Quezon
Ti Quezon ket maysa a maika-5 klase nga ili iti probinsia ti Quezon iti Filipinas.
Dagiti linaon
Gobierno[urnosen | urnosen ti taudan]
Dagiti opisial ti munisipalidad
- Mayor: Crispin Clacio
- Bise Mayor: Alberto Caparros
- Dagiti konsilor:
- Alberto Luna Binocaz Jr.
- Arnel C. Imperial
- Juan F. Escolano
- Butch Rodriguez
- Wilma B. Isla
- Carlito Cawas
- Apollo Bayan
- Celso Fullante
- ABC Presidente: Crispo Sisperez
- SKMF Presidente Deon T. Calvelo
Dagiti baranggay[urnosen | urnosen ti taudan]
Nabingbingay a politikal ti Quezon iti 24 a barbaranggay.[2]
- Apad
- Argosino
- Cagbalogo
- Caridad
- Cometa
- Del Pilar
- Guinhawa
- Gumubat
- Magsino
- Mascariña
- Montaña
- Baranggay I (Pob.)
- Baranggay II (Pob.)
- Baranggay III (Pob.)
- Baranggay IV (Pob.)
- Baranggay V (Pob.)
- Baranggay VI (Pob.)
- Sabang
- Silangan
- Tagkawa
- Villa Belen
- Villa Francia
- Villa Gomez
- Villa Mercedes
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Quezon". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Quezon". Datos ti Populasion ti Ili. Dibision ti Panagsukisok ti LWUA. Naala idi 16 Septiembre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Bago, Negros Occidental
Ti Siudad ti Bago ket maysa a maika-2 a klase a siudad iti probinsia ti Negros Occidental iti Filipinas.
Dagiti baranggay[urnosen | urnosen ti taudan]
Ti Siudad ti Bago ket nabingbingay a politikal kadagiti 24 a barbaranggay.[2]
- Abuanan
- Alianza
- Atipuluan
- Bacong-Montilla
- Bagroy
- Balingasag
- Binubuhan
- Busay
- Calumangan
- Caridad
- Dulao
- Ilijan
- Lag-Asan
- Ma-ao Barrio
- Jorge L. Araneta
- Mailum
- Malingin
- Napoles
- Pacol
- Poblacion
- Sagasa
- Tabunan
- Taloc
- Sampinit
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Negros Occidental". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 28 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Negros Occidental". Datos ti Populasion ti Ili. Dibision ti Panagsukisok ti LWUA. Naala idi 3 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
No amirisin iti binatog didiay balikas ni Senador Bongbong Marcos a naimaldit ken naipabuya a video idiay Sept. 11 Facebook account na kontra kenni Diputado Rodolfo Fariñas (1st distrito, Ilocos Norte) saan a nalawag no kaanoda a nagtutulag maipapan ti One Ilocos.
Simmungbat ni Fariñas: Awan kano met ti ammona a panagtutulag itay nabiit maipapan ti One Ilocos. Amangan no nabayag a tulag ti tumtumboken ti Senador. Kasla inparipirip ti Kongresista kadagiti reporters a kakadduana (agkaka-alyadona?) pay laeng ti politika dagiti Marcoses.
Ti dakkel a saludsod: Adda kadin rikki ti nagbaetan dagitoy mamaingel a politiko tayo ditoy Ilocos Norte? Wenno nakurang laeng ti lailo?
Adu’t agkuna a naragsak ti ay-ayam ti politika no agkakaddua kay amin. Awan ti oposisyon. Minus gastos, minus banbanog ken naimas pannaturog. Ngem, lugi met kano dagiti botantes. Awan ti agpakaradap. Awan ti agpasingkil. Awan ti agpakaldo ti sinanglaw. No nakitdit ti political advertisements, lugi met dagiti estasyon iti radio, telebisyon ken pagiwarnak. Negosio ti imprenta, internet shop ken tarpaulin apektado pay.
Natadem ti sirib dagiti kritiko: Kalangakang a demokrasia no awan ti makipinallot ti basingkawel iti politika. Dagiti oposisyon ti ramen ken anag iti demokrasia.#


text:
Itay nabiit, maysa a ganggannaet (Arabo) ti nakikallaysa iti Pinay sa kalpasanna, nagaplay iti kidney transplant iti ospital ti gobierno ket ti asawana ti agidonar. Kalkalpasda a nagkallaysa ket idonar a dagus ti babai ti kidneyna iti Arabo? Nalabit a saan pay nga agkinnaawatan dagiti dua ta di met makasao iti English wenno Tagalog ti Arabo, ket saan met a makasao iti Arabo ti Pinay.
Dayta ti nakadidillaw. Inlako la ketdi ti Pinay ti maysa a kidneyna ket pammarang laeng dayta kallaysa a napasamak iti nagbaetanda.
Ti makaimbierna ditoy, saan laengen a ti linteg maipapan iti donasion ti kidney ti nasalungasing no di pay nairamanen ti kinasagrado ti kasar ta naaramat laeng daytoy a pammarang wenno panangkalub ti illegal nga aramid. Naaramid a barengbareng ti kinasagrado ti kasar kas sukat ti nalimed a naitanggaya a dakkel a kantidad.
Makaalarma ti panagadu dagiti kailian nga ‘agidonar’ iti kidneyda. Ngem kinapudnona, saan a donasion kadagiti ganggannaet ti mapaspasamak no di ket tagilakon a mismo dagiti kidney babaen kadagiti kameng dagiti sindikato nga agkonkontak kadagiti mayat a mangilako ti kidneyna. Saan laeng a ti aspeto a moral ti maseknan nga isyo no di pay ti pannakalabsing dagiti linteg a mangsalsalaknib iti pakaseknan iti salun-at.
Apay a mapaspasamak daytoy? Saan aya a timmal-o bassit ti kalidad ti panagbiag dagiti umili kas ipaspasindayag ti agdama nga administrasion? Wen, nupay makuna nga adda dimmur-asanna, saan a narikna dagiti nakurapay a kakailian dayta a dur-as . Nakurapayda latta. Dayta ti gapuna nga adda latta dagiti kumpet iti patadem tapno makasagrap iti naluklukay a panaganges ken namnama uray iti apagapaman ken apagbiit laeng, sa kalpasanna, agsubli met laeng iti sigud, no di man mas narigrigat wenno kalbario a panagbiag.
Ta mano ngamin aya ti bayad nga almaen dagiti kumpet iti patadem? Manipud iti sangaribu agingga iti lima a ribu a doliar. Masansan a dakdakkel ti ganaren ti middleman a nakitungtong iti mayat nga agidonar ken ti resipiente. Adayo a nababbaba pay ti maawat dagiti naallilaw wenno masikapan ti middleman. Mapaspasamak daytoy kadagiti lugar a narigat iti panagbiag dagiti agindeg, a kas kadagiti ili sadiay Quezon, iti Kabisayaan, iti Manila ken dadduma pay a lugar.
Ti pagilian ti maikalima a hot spot ti organ trafficking kas nailanad iti report ti World Health Organization idi 2005. Kaaduanna kadagitoy a transaksion ti panagilako iti kidney. Gagangay ngamin nga agbiag met laeng ti maysa a tao uray no maymaysa ti kidneyna. Laeng ta no di malapdan ti tumaud a komplikasion, amangan no nakarkaro pay ti sagabaen a tuok. Lalo ta masuruan dagiti aglako a kontak dagiti sindikato nga iyulbod iti pudno a kasasaad ti bagida wenno masuruanda iti isungbatda kadagiti saludsod tapno awan ti tumaud a narikut a lapped iti transaksion.
Iti data ti Philippine Society of Nephrology idi 2007, 51 a porsiento kadagiti resipiente wenno immawat iti ‘donasion’ ket dagiti ganggannaet. Maysa daytoy a mangipaneknek a nabayagen a maar-aramat ti “medical tourism” a pammarang iti panagtagilako iti kidney ditoy pagilian.
Agsipud iti kinarigat iti panagbiag, agtuloy dagiti mayat a mangilako iti kidneyda nga agpammarang a donasion a namagbalin ti pagiliantayo a maysa kadagiti kangrunaan a destinasion ti makunkuna a “medical tourism” .
Nupay makuna nga ar-aramiden ti gobierno ti biangna a manglapped iti daytoy nga aramid, saan a mamonitor dagiti agrebbeng amin a transaksion ti donasion wenno panaglako iti kidney. Ad-adu nga amang dagiti maikurimed a panaglako iti kidney lalo kadagiti matatao a lugar iti siudad wenno urban poor
Ngem agingga nga awan ti lumung-awan ti panagbiag dagiti nakurapay, saan a malapdan ti kaadda latta dagiti kailian a kumpet iti patadem kas iti panaglako iti kidneyda tapno adda pangsilpoda iti angesda.#


text:
TAGUDIN, Ilocos Sur – Sangakarton a karne nga awanan umisu a dokumentona ti nagandat a maipuslit iti quarantine checkpoint sadiay Barangay Bio ditoy nga ili idi bigat ti Marso 8.
Iti kaudian a report manipud iti polis ditoy, naaresto ti drayber ti Isuzu Elf van a ni Orestes Bernabe Geronimo, 38, drayber, ken residente iti Pulungbulu, Angeles City, Pampanga, ken ti pahinantena a ni Noel De Jesus Lobo, 35, baro, ken residente iti No. 4, Princetone Street, Marisol, Angeles City ken nakumpiska dagiti karne a karga ti nasao a van idi awan ti maipakitada a dokumento ti pannakaibiahe ti sangakarton a karne.
Nupay kasta, nawayawayaan met laeng da Bernabe ken ni De Jesus kalpasan a nagbayadda iti multada a P5,000.00 gapu iti panaglabsingda iti Provincial Ordinance No. 15-06, series 2015.
Naisubli met laeng kada Bernabe ti luganda nga Isuzu Elf van ngem nakumpiska dagiti karne a karga ti van a nasukalan dagiti polis a saan a naglasat iti National Meat Inspection Service.
Saan a nailanad iti report ti nakaipanan ti nakumpiska a karne.
Kas maibatay iti report, idi agarup 4:10 ti bigat ti Marso 8, nakaawat dagiti polis ditoy iti tawag iti selpon manipud ken ni Martel Plana Quitoriano, Provincial Animal Quarantine Officer, Vigan City, a nangipakaammo kadakuada a naka-intercept dagiti guardia ti Tagudin Animal Quarantine checkpoint ti maysa nga Isuzu Elf van a nagkarga kadagiti karne nga awanan iti umisu a dokumento.
Dagus a nagturong dagiti polis-Tagudin iti quarantine checkpoint sadiay Barangay Bio, ket ditoy a nadatngandan ti van a di pinalubosan dagiti guardia nga agbiahe kalpasan a naduktalan nga adda kargana a sangakarton a karne nga awanan iti umisu a dokumento.
Segun ken ni Animal Quarantine Officer Geoie Danee Ledda y Escaniel, 24, awanan asawa, idi agarup 2:10 ti bigat ti Marso 8, napasardeng ti van a minaneho ni Bernabe iti sango ti quarantine checkpoint ngem impakita ni Bernabe ti permitna nga agbiahe manipud iti National Meat Inspection Service.
Ngem iti panangberipika dagiti guardia iti karga ti Elf, naduktalanda ti maysa a karton a nagkarga kadagiti karne ken saan a nairaman iti NMIS a maibiahe ket impakaammoda daytoy ken ni Animal Quarantine Supervisor Dr. Celso Gao-ay idinto nga inaresto ni Duty Animal Quarantine Police Officer 1 Narciso Bangaoil da Bernabe ken ti pahinantena.
Daytoy ti umuna a gundaway iti daytoy a tawen nga adda manen naireport a nagpanggep a mangilasat iti karne iti quarantine checkpoint ditoy nga ili.#


text:
STA. LUCIA, Ilocos Sur – Nagpulong iti polis ti maysa a lalaki a natakaw ti motorsiklona nga imparkingna iti asideg ti Sta. Lucia District Hospital idi malem ti Pebrero 25.
Segun ken ni Rene Cortado y Sagun, 33, naasawaan, ken residente iti Barangay Calungbuyan, Candon City, imparkingna ti motorsiklona a Racal iti asideg mismo ti nasao nga ospital idi agarup 5:00 ti malem iti nadakamat a petsa ket napanna binisita ni misisna a masakit.
Nakita laengen ti biktima nga awanen ti luganna iti nakaiparkinganna idi agarup 4:45 ti bigat ti Pebrero 26 ket sinapulna ngem saannan a nakita isu nga inreportna ti insidente iti polis.
Nangipatulod dagiti polis iti flash alarm kadagiti kaparangetda a police stations ngem negatibo ti resultana.#


text:
CANDON CITY -Nagdinnungpar idi rabii ti Pebrero 22 ti maysa a kotse ken motorsiklo iti national highway a sakup daytoy a siudad a nakatayan ti motorista.
Naammuan iti report manipud iti polis ditoy a naideklara a natayen ni Pedro Ramos, Jr. y Valentino, 61, naasawaan ken residente iti Barangay Bagani Ubbog ditoy siudad idi maidanon iti St. Martin de Porres Hospital.
Segun iti inisial nga inbestigasion, agpaamianan ti Pajero a minaneho ni Jaime Sebastian y Sotor, 47, baro, residente iti 10 Plaridel Street, Vigan City ken nakiluganan ni Crisanto Bagay y Salvador, 50, naasawaan, residente met laeng iti Vigan City, idi mapapati a kimmaut iti liniana ti motorsiklo a mineho ni Ramos.
Mapapati a liniklikan ni Sebastian ti motorsiklo ngem nagdinnungparda latta a nakasugatan ken nakatayan ni Ramos iti ospital.
Boluntario a simmuko ni Sebastian iti police station ditoy siudad.#


text:
Nagmulagat ni Padre Cristobal. Naparupanget idi bumangon ta nakarikna iti sakit iti likud ti ulona. Inaprosanna ti ulona. Adda nagbalay a dara iti buokna.
Inwarasna ti panagkitana. Nailet a siled ti yanna. Malaksid iti papag a nagiddaanna, awanen ti makita iti siled. Nangato ti bugbugtong a bassit a tawa. Nasipnget pay iti ruar. No ania ti oras, dinan ammo.
Bimmangon ni Padre Cristobal idi makaalingag iti timek manipud iti ruar. Tinurongna ti kayo a rikep ti kuarto. Nakabalunet iti ruar.
Nalettat ti balunet. Tallo a nakapatig a soldado a nakaarmas ti simrek iti siled.
“Nakapuotka gayamen, Padre,” kinuna ti pannakapanguloda. “Siak ni Sgt. de Castro. ”
“Sadino ti yanko, sarhento?” inamad ni Padre Cristobal.
“Addaka iti safehousemi. No sadino, sekreto daytoyen, Padre.”
“Apay nga inyegdak ditoy?”
“Nasalamaandaka dagiti soldadok iti langalang iti pay met pannakaraut ken pannakarebba ti maar-aramid a penned. Adu dagiti kayatmi a saludsoden kenka, Padre Cristobal.”
“Awan ti ammok iti pannakarebba ti penned, sarhento. Naggapuak iti Begnas, iti massayag ni Ama Dalmeg. Aggawidak koman iti kapilia ta isaganak ti panagmisak….”
“Suspetsami a kaduadaka dagiti rimmaut, Padre. Maibatay iti panagimbestigami, supsuportaram ti pannakaisardeng ti pannakaipatakder ti penned.”
“Kalintegan dagiti taga-Begnas ti itaktakderko, sarhento.”
“Ala, dita pagsupiatan dayta, Padre. Kayatko laeng nga ibaga nga adda bilinmi nga agsukimat iti uneg ti kapiliam. Idiay kano ti pakaiwarwarasan dagiti subersibo a dukomento.”
“Pammarpardaya dayta, sarhento,” nagsibo ti dara ni Padre Cristobal. “Sagrado a disso ti simbaan. Diak maipalubos a basakbasaken ti sinoman.”
“Adda naalami a search warrant, Padre. Urayek ti resulta ti panagsukisokda. Dandani itan dagiti binaonko.”
Kasla napaksuyan ni Padre Cristobal a nangipusot iti bagina iti papag. Kasano a suspetsaen dagiti soldado a kumankannigid?
Nakangegda iti arimbangaw iti ruar. Sa dagiti danapeg nga agturong iti yanda. Simrek ti dua a soldado. Adda bakruyda a langgusti.
Kinissiiman ti maysa ti sarhento idinto nga inruar ti sabali ti naguneg ti langgusti. Liblibro ken dokdokumento.
Sinango ti sarhento ni Padre Cristobal. “Ammom no ania ti nasarakanda, Padre?” kinunana. “Subersibo a liblibro, dukomento ken listaan dagiti tumultulong iti tignay a maikontra ti turay. Nakalista ti naganmo!”
“Saan a pudno dayta!” nagtigerger ti timek ni Padre Cristobal. “Diak kukua dagita!”
“Iti kampo ti pagpalawagam!”
Naglulok ti tumeng ni Padre Cristobal. Nadagsen dagiti pammaneknek a maibusor kenkuana. Malungsot la ketdi iti pagbaludan!
Kellaat, nakangegda kadagiti ranipak dagiti paltog iti ruar. Nagkul-ob ni Padre Cristobal iti sirok ti papag. Nagpaliiw.
Nagsasaruno dagiti danapeg iti ruar. Madamdama, gimluong ti timek.
“Salhento, naalikubkobkayo kadagiti taok. Palualenyo ni Padle Clistobal tapno awan ti maibuyat a dala!”
“Palwew!” nayesngaw ni Padre Cristobal.
“Wen, Padle, umaydaka isalakan, kinuna ni Palwew. “Sumulotkan kadakami. “Masapuldaka. Makilupaktayo!”
“Palwew, dakkel a biddut ti aramidem!”
“Saan, Padle. Awanen ti panagtalekko kadagiti agtutulay. Linukelda amin!”
“Idissom ti armasmo, Palwew. Nabulsekanka laeng.”
“Naisaluagen ti iket, Padle. Linebban dagiti kaduak ti penned! An-anupenda metten ni Mayol Aguimbag. Sadino man ti naglemmenganna, makamatanto ti hustisiami.”
“Dimo denggen ida, Padre,” insalingbat ti sarhento. “No sumurotka, ad-adda laeng a dumagsen ti kasom.”
“Tagtagali!” imbugtak ni Palwew.
“Adda sumungad!” impukkaw ti maysa a kadua ni Palwew. “Sangapangen a soldado!”
“Ania ti pangngeddengmo, Padle?” sinaludsod ni Palwew.
“Dika sumurot, Padre Cristobal!” kinuna ni Sarhento de Castro.
Immanges ni Padre Cristobal iti nauneg. No sumurot, anupento ti linteg. Ngem di matmaturog ti Dios. Lumtuadto ti pudno.
“Ladingitek, sarhento,” kinunana. “Kasapulandak da Palwew. Saanda a napeklan a dakes. Biktimada laeng dagiti pasamak. Allukoyek ida a sumukoda iti turay.”
Rimmuar ni Padre Cristobal. Inbalunet ni Palwew ti ridaw.
Sinarukusokda ti kasipngetan. Iti tangatang, mangrugin a kumusnaw ti lawag dagiti bituen iti dandanin pannakaipasngay ti agsapa.#


text:
CABUGAO, Ilocos Sur – Maysa daytoy nga ili iti intero a pagilian kadagiti mapadayawan kas maysa kadagiti Outstanding Municipalities and LGU Agri-Extension Workers iti babaen ti National Rice Program ti Department of Agriculture.
Kas impakaammo ni DA OIC-Regional Executive Director Valentino C. Perdido ken ni Mayor Edgardo S. Cobangbang, Jr., maysa ti Cabugao kadagiti nakagun-od iti nasao a pammadayaw babaen ti insayangkat ti DA a Search for the CY 2013 Agri-Pinoy Rice Achiever’s Award.
Napili ti Cabugao maigapu iti adu a naitulongna iti pannakaipangato ti produksion ti pagay iti Region I idi 2013.
Karaman met a mapadayawan kas Outstanding Agricultural Extension Workers da Municipal Agriculturist Zenaida S. Andrada ken ni Municipal Rice Program Coordinator Nereo S. Daproza.#


text:
Agus-usar ti selpon iti 800 agingga iti 900 MHz frequency, Atanud. Milion ti kayatna a sawen dayta M wenno mega. Mapan met a 666 a channel nga aglawa iti 30 kHz ti adda dita! Sa pay laeng duplex ti komunikasion. Kayatna a sawen, mabalinmo ti makigiddan nga agsao iti kapatpatangmo.
Ti pay pagsayaatan ti selpon no idasig kadagiti nagkauna a ramit-komunikasion ket ti makunkuna a frequency reuse, Atanud. Ania manen daytoy?
No kas pangarigan ta frequency X ti usar ti cell site a yanmo, sa frequency Y ti adda iti dayaem, mabalinto manen a mausar ti frequency a maus-usar iti yanmo iti cell site iti dayaen ti Y. Di kad’ awan limitasion ti frequency. Awan pannakaibbusna! Mapasamak daytoy nga awan pannakadisturbo ti signalmo.
Maysa pay a pagimbagan daytoy a cellular radio, Atanud, mabalin ti agipatakder manen iti sabali pay a cell iti uneg ti cell no umad-adun ti subscriber ta saanen a maserbisioaan ti agdama a cell. Mapan la gamin a 50 ribu a subscriber ti maserbisioan ti tunggal cell. Itoy a bilang, agarup sangapulo ribu dagiti mabalin nga aggigiddan nga agusar iti linia.
Daytoy a pannakagudua ti maysa a cell, dina apektaran ti kalidad ti komunikasion. Awan ti mapasamak a panagiinnagaw ti signal. Agtultuloy latta ti nalawag ken napardas a komunikasion.
Ngem ti dakesna, Atanud, umad-adu ti report iti dakes nga itden ti radiation nga agtaud kadagiti cell site ken iti payen mismo a selpon!
Kuna ti European Union idi Disiembre 2004 a segun iti panagadalda, dangran ti radio waves a parnuayen ti selpon dagiti selula ti bagi ken dadaelenna ti DNA.
Kuna met ti grupo dagiti agsuksukisok iti Germany, ti Verum, a kalpasan ti pannakayekspos dagiti selula iti electromagnetic field manipud iti selpon, immadu dagiti single ken double strand DNA. Daytoy a pannakadadael ket saanen a pulos a maremedioaan dagiti selulatayo. Dakkel kano ti posibilidadna a mangibunga daytoy iti kanser iti masanguanan.
Iti pay panagadal dagiti sientipiko idiay Finland, natakuatanda a ti radiation iti selpon baliwanna ti komposision ti selula ti tao a mabalin a a mangapektar iti utek daytoy. Kanser iti utek! Ngem kuna met ti panagadal idiay Sweden a naipablaak idi 2005, pinagkomparada dagiti adda sakitna iti utek (meningioma ken glioma) ken dagiti awan ket natakuatan nga awan koneksion ti selpon kadagitoy a sakit.
Apay a di agtutunos ti resulta dagitoy a panagadal?
Itudo dagiti agsuksukisok a gapu daytoy iti nagduduma a pannakayekspos ti tao iti radiation. Kasta metten iti lagip ti maseknan a suheto ti panagadal no kasano kabayag a talaga ti pannakayeksposna. Inayon payen dita ti napardas a panagbaliw ti teknolohia. Idi, analog ti us-usaren dagiti selpon. Ita, addaytan ti digital. Dagitoy dua, agoperateda iti agduma a frequency ken power. Ngarud, agduma met ti radiation nga imetda. Ita, adda manen dayta Bluetooth a kunada. Sabali manen a saritaan dayta, Atanud.
Akuen ketdi dagiti agsuksukisok a masapul ti naunday a panagadal tapno mayestablisarda ti kinapudno iti dakes nga epekto ti selpon iti tao.
Ti nalawag kano ketdi, gapu iti selpon, dimmakkel ti desgrasia a mapaspasamak iti kalkalsada. Kasano ket uray agmanmaneho ni Angkuan wenno Mayyang, ali latta ti panagkalikutna iti selponna. Dina koma isardeng iti igid ti luganna tapno asikasuenna ti panagselponna. Daytoy ti agparparang a dakes nga epekto ti pannakaigumon itoy a ramit, kas kuna dagiti maseknan.
Ita ngarud, Atanud, kabayatan nga agsusupanget ti panirigan dagiti otoridad, dimo kunaen nga awanen ti responsibilidadmo wenno addang nga aramidem tapno matarabaymo ti salun-atmo.
Adtoy dagiti sumagmamano nga aramidem tapno mailiklikka iti posible a di nasayaat nga ibunga ti panagusar iti selpon:
1. Dimo unay baybayagen ti makipatang iti selpon.
2. No mabalin, iti teleponoka laengen a tumawag no kasapulan unay.
3. Agaramatka kadagiti aparato a mangyadayo ‘ta ulom ken bagim iti selpon.
4. Annadam ti pannakaidekket iti bagim ti selpon kangrunaan ti antenana.
5. Dimo ipalubos nga aramaten dagiti ubbing ti selpon. Kairut pay laeng nga agdebelop ti utekda ket sensitibo dagitoy kadagiti radio frequency.
6. Tratuem nga aparato wenno instrumento ti selponmo, saan a kasla ay-ayam.
Laglagipem pay ti pagsasao da apong: Ania man a sobra, dakes.#


text:
Guam
Ti Guam (i/ˈɡwɑːm/; Chamorro: Guåhån) ket maysa a naurnos, a saan a nainkorporado a teritorio iti Estados Unidos a mabirukan idiay akinlaud a Taaw Pasipiko. Maysa daytoy kadagiti lima a teritorio ti Estados Unidos nga addaan iti naipatakder a paisano a gobierno.[2][3] Ti Guam ket nailista a kas maysa kadagiti sangapulo ket innem a Saan a Bukod a Naturayan a Teritorio babaen ti Naipangpangruna a Komite iti Dekolonisasion iti Nagkaykaysa a Pagpagilian.[4] Ti kapitolio iti daytoy nga isla ket ti Hagåtña (sigud idi nga Agaña). Ti Guam ket isu ti kadakelan ken akin-abagatan unay iti Is-isla ti Mariana.
Dagiti Chamorro, dagiti patneng a tattao ti Guam, ket immunada tinaengan ti isla idi agarup a 4,000 a tawtawen.[5] Daytoy nga isla ket addan ti atiddog a pakasaritaan iti Europeano a kolonialismo. Nadutokan babaen ni Ferdinand Magellan idi agdama ti panagbanbaniaga dagiti Kastila idi Marso 6, 1521, ti immuna a kolonia ket naipatakder idi 1668 babaen ti Espania idi isasangpet dagiti agtalinaed a mairaman ni Padre San Vitores, maysa a Katoliko a misionero. Iti adadu ngen dua a siglo, ti Guam ket maysa a nangruna a pagsardengan para kadagiti Espaniol a Galeon ti Galeon a tinawen a nagbalballasiw iti Pasipiko. Daytoy nga isla ket tinengngel babaen ti Espania aginggana idi 1898, nga idi daytoy ket naisuko iti Estados Unidos idi panawen ti Gubat ti Espaniol-Amerikano ken ti kalpasan daytoy ket naited a kas paset iti Tulag ti Paris.
Kas ti kadakkelan nga isla idiay Mikronesia ken ti maymaysa laeng a tinengngel ti Estados Unidos nga isla iti dayta a rehion sakbay ti Maikadua a Sangalubongan a Gubat, ti Guam ket tiniliw ti Hapon idi Disiembre 8, 1941, kadagiti oras kalpasan ti panagbomba ti Pearl Harbor, ken nasakupan iti dua ken kagudua a tawtawen.
Iti panawen daytoy a panagsakup, dagiti tattao iti Guam ket suheto kadagito aramid a mairaman ti tuok, putolan ken rames,[6] ken napilitda nga umampon ti Hapon a kultura.[7] Ti Guam ket suheto idi ti narungsot a panakilablaban idi natiliw met laeng ti isla babaen dagiti tropa ti Estados Unidos idi Hulio 21, 1944, ti petsa a tinawen a napammadayawan a kas ti Wayaan nga Aldaw.[8]
Tatta nga aldaw, ti ekonomia ti Guam ket nasuportaran babaen ti kangrunaan nga industriana, ti turismo, a naipangpangruna a buklen daytoy kadagiti bisita manipud iti Hapon. Ti maikadua a pagtaudan ti matgedan ti Guam ket ti Militar ti Estados Unidos.[9]
Dagiti nagibasaran[urnosen | urnosen ti taudan]
- ^ CIA Factbook: Guam
- ^ "Dagiti teritorio ti E.U.." DOI nga Opisina iti Insular a Pannakibiang. Pebrero 9, 2007.
- ^ "Pannakaipalawag kadagiti Organisasion ti Insular a Politikal a Lugar." Opisina iti Insular a Pannakibiang. Naala idi Oktubre 31, 2008.
- ^ Pakasaritaan iti U.N. a Dekolonisasion a Komite - Opisial a websiten ti U.N.
- ^ Kanton Tasi
- ^ Restitusion ti Gubat a Tignay : panangdengngeg sakbay ti Subkomite iti Insular ken Internasional a Pannakibiang iti Co... | Nailian a Biblioteka iti Australia
- ^ Higuchi, Wakako (Hunio 2001). "Ti Pannaka-Hapon nga Annuroten para dagiti Chamorro iti Guam, 1941-1944". Ti Warnakan iti Pakasaritaan ti Pasipiko. 36 (1): 19–35.
- ^ "Ti polis ti Guam ket nakatiliw iti suspekto iti panaglagip a panagtakaw". Marine Corps Times. Associated Press. Hulio 7, 2007. Naala idi Abril 5, 2010.
- ^ Rogers, Robert F. (1995). Pagtungpalan a Panagtaldiap ti daga: Pakasaritaan iti Guam. Honolulu: Pagmalditan ti Unibersidad iti Hawaii. ISBN 978-0824816780.
Dagiti silpo ti ruar[urnosen | urnosen ti taudan]
- Midia a mainaig iti Guam iti Wikimedia Commons
- Pakaammo ti panagbiahe idiay Guam manipud iti Wikivoyage (iti Ingles)
- Guam.gov - Opisial a website ti gobierno ti Guam


text:
Kategoria:Pakasaritaan
Dagiti subkategoria
Daytoy a kategoria ket addaan kadagiti sumaganad a 9 a subkategoria, manipud iti 9 a dagup.
- ► Pakasaritaan babaen ti lokasion (3 K)
- ► Pakasaritaan babaen ti topiko (5 K)
D
- ► Dagiti damo a panagparang (1 K)
- ► Dagiti pagobraan ti pakasaritaan (6 K)
H
- ► Historikal a heograpia (2 K)
L
- ► Dagiti historikal a linia ti panawen (3 P)
P
- ► Paspasamak (5 K)
E
Pampanid iti kategoria "Pakasaritaan"
Dagiti sumaganad a 3 a panid ket adda iti daytoy a kategoria, manipud iti 3 a dagup.


text:
CABUGAO, Ilocos Sur – Uppat a tattao ti nagandat ti biagda babaen dagiti riding in tandem iti nagsina a pammaltog a nagsaruno a naisayangkat iti dua a barangay ditoy nga ili idi Nobiembre 8 ken 9.
Iti umuna a pammaltog a napasamak iti provincial road ti Sitio Cabaroan, Barangay Cuancabal, nagbalin a biktima da Jose Ilar y Asuncion, 47, naasawaan, BPAT member, ken ni Ronie Redolfa y Sunio, 30, naasawaan, tricycle driver ken residente iti nadakamat a barangay.
Segun iti inbestigasion, agdaldaliasat dagiti biktima a nakalugan iti Euro 100 motorcycle iti provincial road ti nadakamat a barangay, a naggapu manipud iti San Juan, Ilocos Sur, idi sinaruno ida ti motorsiklo a nagluganan dagiti di nabigbig a suspek sada pinaltogan dagiti biktima iti sumagmamano a beses a nakapuntaan ti makannawan a dapan ni Redolfa ken makannigid a saka ni Ilar.
Naglibas dagiti suspek a nagpalaud.
Mapapati a cal. 45 ti naaramat iti pammaltog kas maibasar iti dua a kapsula a nasarakan dagiti nagresponde a polis iti crime scene.
Kabayatanna, naireport a nagandat ti biag da Hanley Tapuro y Ines, 28, naasawaan, ken residente iti Barangay Teppeng, Sinait, Ilocos Sur ken ni Richard Borja y Yagin, 34, naasawaan, ken residente iti Barangay Calanutian, Sinait iti national highway a sakup ti Barangay Pug-os, ditoy nga ili idi agarup 8:20 ti sardam ti Nobiembre 9.
Rimmuar iti inisial nga inbestigastion dagiti polis nga agpaamianan a direksion dagiti biktima a nakalugan iti motorsiklo a Rusi ket idi makadanonda iti Barangay Pug-os, pinaltogan ida dagiti saan pay a nabigbig a suspek ket nagsagrap ni Tapuro iti sugat iti makannigid a takiag ken makannigid a sakana.
Saan a naan-ano ni Borja.
Mapapati a cal 5.56 mm tin naaramat iti pammaltog kas maibatay iti 9 a kapsula a narekobre dagiti nagresponde a polis iti crime scene.
Di pay ammo no ania ti motibo ti pammaltog.
Iti pannakaisurat daytoy, agtultuloy ti panagpalutpot dagiti polis mainaig iti dua a pammaltog.#
Riri ti agassawa, nagtungpal a riri ti pamilia
BANTAY, Ilocos Sur – Riri laeng ti agassawa, nagramaram iti pamilia a nagtungpal iti pannakatakbat ti maysa.
Iti report a naawat ti Bantay PNP, agarup 7:30 ti sardam ti Nobiembre 9, idi nagriri dagiti agassawa a Benito Dellona y Siazon, 48, ken ni Marga Dellona y Velasco, 46, agpada a residente iti Barangay Bulag West.
Napan naganawa ni Mariano Velasco, ama ni Marga, ket dinamagna no ania ti problemada nga agassawa.
Mapapati a nakainom ni Dellona ket pinabaribaranna ti katuganganna a nakarurodan met ti lakay ket naisaritana ti insidente ken ni Nestor Velasco, anakna, a nakainom met iti dayta nga oras.
Nagsubli dagiti dua iti balay da Dellona ket mapapati a kinabilda daytoy. Nakirangas met ni Dellona ket kinumpayna ni Nestor. Natagbat met ti ulo ken tengnged ni Benito.
Intaray dagiti nagresponde a polis dagiti nadunor iti Gabriela Silang General Hospital para iti pannakaagasda.
Awan ti narekobre dagiti polis nga armas.
Kabayatanna, tallo a lallaki ti nainbolbar iti pannagbat sadiay Zone 2 Barangay Paypayad, Candon City idi malem ti Nobiembre 10.
Nainaganan ti biktima ti pannagbat a ni Alex Gasalao y Usanestre, 41, naasawaan, mannalon ken residente iti nadakamat a barangay.
Segun iti report, mapapati a napan nagprobokar ken nagkarit ni Alex Gasalao kadagiti naggiinom iti uneg ti pagtaengan ni Nelson Gasalao.
Mapapati a sinaruagan pay ni Alex iti water pot a nagkarga iti agburburek a danum ni Celestino Gasatan y Villanueva, 47, naasawaan. Gapu iti dayta, kinamat ni Noli Gasatan, kabsat ni Celestino, ni Alex agingga iti compound daytoy sana tinagbat babaen iti bolo a nagsagrapan daytoy iti sugat iti ulo ken garumiad iti makannawan a tianna.
Nagsagrap met ni Noli Gasatan iti sugat iti makannigid a tanganna.
Naitaray dagiti nasugatan iti Candon City Hospital ken Resonable Hospital para iti pannakaagasda.
Kanaig daytoy, nayendorso iti opisina ti city prosecutor ti Candon City ti kaso a frustrated homicide maikontra ken ni Noli Gasatan.#
POLICE REPORTS
Alad nabato iti eksplosibo
SAN ILDEFONSO, Ilocos Sur – Di pay ammo ti motibo iti pannakabato iti eksplosibo ti alad ti maysa a residente iti Barangay Busiing Cen-Sur, ditoy nga ili idi rabii ti Nobiembre 11.
Iti panagimbestiga dagiti polis, napabettak ti maysa nga explosibo ti alad ti balay a kukua ni Cleofe Racadio a nakadadaelan daytoy babaen ti di nabigbig a tao a nakalugan iti motorsiklo.
Mapapati a naglibas ti suspek a naglugan met laeng iti motorsiklo a nagturong iti laud a direksion.
Insubmite ti EOD team ti provincial police office nga indauluan ni Police Supt. Jonathan Calixto dagiti naalada a soil sample, nausar a rubber, shrub black powder ken paset ti nadadael nga alad iti provincial crime laboratory office iti Bulag, Bantay para iti pannakaamirisda.
Madama ti panagpalutpot dagiti inbestigador no asino ti nagpabettak iti eksplosibo.#
2 nasarakan a bangkay, naireport iti polis
SUYO, Ilocos Sur – Dua a bangkay ti lalaki ken babai a mapapati a biktima ti pammagsol ti naireport a nasarakan sadiay Sitio Baudan, Barangay Man-atong, ditoy nga ili idi malem ti Nobiembre 13.
Nabigbig dagiti biktima a da Roberto Macusi y Dacua, 42, truck driver ken residente iti Barangay Calumbaya, Bauang, La Union ken Erma Marinas y Orina, 35, ken residente iti Sitio Naiba, Barangay Malaya, Cervantes, Ilocos Sur.
Iti panagimbestiga dagiti polis, naammuan nga agpa-Tagudin, Ilocos Sur dagiti biktima a nakalugan iti Izusu Canter tanker truck ket agdaldaliasatda iti nadakamat a barangay idi pinara ida dagiti di nabigbig a suspek sada binagbagsol dagiti biktima a nagsagrapanda kadagiti sugat iti nadumaduma a paset ti bagida.
Di pay ammo no ania ti motibo ti pannakabagbagkong dagiti dua.#


text:
Enero 5
Ti Enero 5 ti maikalima nga aldaw ti tawen iti kalendario a Gregoriano. Adda pay 360 nga al-aldaw ti nabati aginggana intono maungpot ti tawen (361 kadagiti bisiesto a tawen).
Dagiti linaon
Paspasamak[urnosen | urnosen ti taudan]
Naipasngay[urnosen | urnosen ti taudan]
- 1917 – Jane Wyman, Amerikana nga aktres, immuna nga asawa ni Ronald Reagan (pimmusay 2007)
- 1931 – Alvin Ailey, Amerikano a koreograpo (pimmusay 1989)
- 1931 – Robert Duvall, Amerikano nga aktor ken direktor
- 1941 – Hayao Miyazaki, Hapon a direktor ti pelikula
- 1946 – Diane Keaton, Amerikana nga aktres ken direktor ti pelikula
- 1975 – Bradley Cooper, Amerikano nga aktor


text:
Lugus, Sulu
Ti Lugus ket maysa a maika-5 a klase nga ili iti probinsia ti Sulu iti Filipinas.
Dagiti baranggay[urnosen | urnosen ti taudan]
Ti Lugus ket nabingbingay a politikal kadagiti 17 a barbaranggay.[2]
- Alu Bus-Bus
- Alu-Duyong
- Bas Lugus
- Gapas Rugasan
- Gapas Tubig Tuwak
- Huwit-huwit Bas Nonok
- Huwit-huwit Proper
- Kutah Parang
- Laha
- Larap
- Lugus Proper
- Mangkallay
- Mantan
- Pait
- Parian Kayawan
- Sibul
- Tingkangan
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Sulu". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 30 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Sulu". Datos ti Populasion ti Ili. Dibision ti Panagsukisok ti LWUA. Naala idi 21 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
CANDON CITY – Babai ti nakaigapuan ti pannakabagsol ti maysa a lalaki idiay Barangay Oaig Daya, ditoy siudad itay nabiit.
Nagriri da Allan Galay, 26, baro, residente iti Bagani Campo ken ni Edilberto Gacutan, Jr., 26, residente iti San Nicolas gapu ta mapapati a di nagustuan ni Galay ti pannakipatang ti biktima iti di nabigbig a balasang iti 24 Hours Videoke.
Mapapati a pinang-or ti biktima ti suspek iti kawayan ket bimmales iti naud-udi babaen ti panangbagsolna iti immuna.
Naiyospital dagiti dua.#


text:
VIGAN CITY – Agsubli dagiti mannalon ken traders ken agparpartuat iti sigarilio para iti round three ti tripartite conference kalpasan ti pannakapaayda a makapagsinnurot iti maituon iti floor price ti tabako.
Kinuna ni Bernard Vicente, para sao dagiti mannalon, nga awan ti naipinal a maituon iti floor price ti tabako iti nasao a tripartite conference a naangay iti opisina ti National Tobacco Administration idi Nobiembre 12.
Nupay inrupir dagiti mannalon ti P10 kada kilo a maituon iti floor price daytoy a produkto, saan a nagkir-in dagiti traders iti pagtaktakderanda a P2 kada kilo laeng ti maituon iti floor price iti tabako nga inanamonganda idi kanikadua a tawen.
Iti immuna a kumperensia a naangay iti provincial capitol idi Oktubre 29, immuna nga indatag dagiti mannalon ti P19 kada kilo a maituon iti floor price ti tabako ngem nagbalin laeng a P2 kada kilo ti indatag dagiti traders ken agparpartuat iti sigarilio.
Imbaba dagiti mannalon iti P10 ti maituon iti floor price ngem kaskasdi a saan a nagbaliw ti pagtaktakderan dagiti traders.
Kanaig daytoy, indagadag ni Gov. Deogracias Victor Savellano kadagiti traders a tulonganda dagiti mannalon agsipud ta kangrunaanda a nadidigra iti panangsanot ni Bagyo Pepeng iti Amianan a Luzon.
Ngem kinuna dagiti agparpartuat a naapektaranda met iti Bagyo Ondoy agsipud iti pannakalayus ti plantada iti Marikina.
Kinuna ni Vicente nga adu a mannalon ti kapilitan a nagbunubon manen gapu iti pannakadadael dagiti bunubonda gapu ken ni Bagyo Pepeng ket nanayonan manen ti nagastosda.
Nupay kasta, kinuna ni Vicente nga imbaga dagiti traders nga adda maituon iti floor price ti tabako iti sumaruno a panagmimitingda.
Saan a nadakamat no mano ti pinal nga ituon dagiti traders iti floor price ti tabako.
Naduktalan ni Savellano idi bimmisita iti China a P200 kada kilo ti presio ti tabako ditoy a pagilian. Kinumpirmaran met ni Dip. Eric Singson a P200 met laeng kada kilo ti presio ti tabako iti Malaysia.
Maibilang a sangkapit-ing laeng ti P10 kada kilo a naituon iti floor price ti tabako idi 2007 ken iti nasurok a P90 kada kilo a pinaggatang dagiti traders iti tabako iti napalabas a tobacco season no maikumpara iti presio ti tabako iti China ken Malaysia.#


text:
No madanuman dagiti tukak, kasta unay a gumanakgakda. Pudno la unay daytoy. No maminsan, maiyarigda kadagiti agkunkuna a propetada ken dadduma pay. Ngem makasusugel met ken makasimron ti karibuso ken ganakgakda; ket no mamatika kadakuada, naappananka metten kadagiti gitada. Maiyanudkanton kadagiti nasam-it a balikasda ket sumaruno metten ti panagdawatda kadagiti donasion wenno manglimlimo a love offering. Ti nalawag ketdi, makissayan wenno makerrasan ti nagbanbannogam. Kadagitoy a panawen, nagraira manen dagitoy a self styled prophets ken doomsayers.
Sadiay Taiwan, impadto ti agnagan iti Wang Chao-hung, wenno “Teacher Wang” a mapasamak sadiay ti nakapigpigsa a gingginged a 14 magnitude scale a sarunuen ti nakapigpigsa a tsunami a pattapatta a mangpunas ti lugar iti mapa ti sangalubongan.
Gapu kadayta a ballaag ti kulto, nagipatakderda kadagiti nagkaadu a cargo makeshift shelter wenno pagnaedan a naaramid manipud kadagiti cargo containers. Nagbalin la ket ngarud a negosio ti panagaramid kadagiti pagtaengan a naaramid iti cargo containers.
Impadtona a mapasamak ti ginggined ken tsunami iti Mayo 11, 2001. Ngem saan met a napasamak ti impadtona. Im-imbestigaranen dagiti otoridad ti Taiwan gapu daytoy nga inaramidna. Ti agdadata a kinapudno, kimmita dagiti negosiante iti housing business ken dagiti aglaklako iti cargo containers.
Kadagiti met agpalpaliiw kadagiti garaw dagiti bituen ken dadduma pay a heavenly bodies, kunada met a kanibusananen ti lubong ti panagbabatog dagiti planeta a Mars, Jupiter, Mercury, Venus, Uranus ken Neptune idi parbangon ti Mayo 13, 2011. Agsipud ta Biernes Trese, impadto manen dagiti nalaing a sumao nga adda dakkel a didigra a mapasamak.
Ngem inyik-ikkisda dagitoy makasimron a damag tapno laeng makalakoda kadagiti libroda, compact disc ken tapno nasaysayud ti panagdawatda kadagiti donasion. Dayta met laeng ket ti kangrunaan a motiboda. Nabayagen a kimmita dayta nga istratehia (marketing technique).
Ditoy met pagilian, sumangkautro a simmawsaw ti maysa a religious group a kanibusananen ti lubong iti Mayo 21, 2011. Ti rigatna, sadiay Metro Manila, agsabat dagitoy kadagiti lugan nga agiwarwaras iti polietosda. Dida pay la mapan agmula iti kamotit ken balangeg ta di ket mangparparnuayda laeng iti makapalilibeg iti naannayas a panagbiag.
Di pay imbaas ti pukkaw nga aggibus ti lubong inton Disiembre 12, 2012. Nangrugi daytoy iti panangbasa ti duogan a kalendario ti naungawen a kaputotan, ti Mayan. Wen, mamasirib dagiti Mayan nga astronomo ken mamatida unay iti garaw dagiti bituen, ti init ken ti bulan, dagiti planeta ken amin nga adda iti kalangitan. Dagitoy ti nangibasaranda iti inaramidda a kalendario. Naaramid iti pinalanas a bato daytoy dakkel a kalendarioda. Ditoy a naikitikit dagiti al-aldaw, bulbulan ken tawtawen babaen kadagiti simbolo wenno drawings. Ti rigatna, napnon ti bato ket awanen ti pagikitikitanda. Nagpatingga (kano) dayta a kitikit iti Disiembre 12, 2012. Isu a kunaen metten dagiti naalikuteg ti mugingda a gibusen ti lubong dayta a petsa.
Kasano koma no dayta pagikitkitikitanda a bato ket adda pay laeng espasionna agingga iti Pebrero 2, 2222, aggibus ti lubong kadayta a petsa? Wenno mapno dayta a kalendario agingga iti Hunio 6, 6666, agpatingga ti lubong dita?
Naggibus ti kalendario dagiti Mayan, kunada koma, saan? Daytoy ti lohika. Agdadata nga awan ti imbaga dagiti Mayan nga aggibus ti lubong kadayta a petsa. Awan ti makaibaga. Awan met ngaruden dagiti Mayan. Saan a ti lubong ti naungaw no di ket ti kaputotan ti Mayan.
Ketdi, agturongen ti lubong iti paggibusan gapu met laeng iti aramid ti tao a dina ammo nga ilalaen ti bukodna a taeng – ti mismo a lubong wenno Mother Earth. Gapu iti global warming, agpeggad a marunaw dagiti niebe iti north ken south pole ket ngumato ti level ti baybay a pakalnedan metten dagiti sumagmamano nga isla no di man ket nasnasion. Ngem malappedan daytoy babaen ti itutulong ti tunggal maysa a manglapped ti global warming.
Wen, agturongen iti pannakaungaw ti lubong gapu iti aramid met laeng ti tao. Gapu iti kinaadun dagiti chemical residues kadagiti dagdaga, bimmassiten ti maapit idinto ta nagpaspas ti panagadu ti tao ket saan a balanse ti pagtinnaganna – adu ti matay iti bisin. No adu ti agbisin tumaud ti nagduduma a krimen. Ngem malappedan daytoy. Adda akem tunggal maysa.
Aggibusen ti lubong gapu iti partuat ti tao a makaungaw a kas iti bomba nuclear, dagiti chemical ken biological warfare. Di met la agpatinggan ti tao iti panagpartuatna iti pakaungawanna ken pakadadaelan ti lubong.
Kadatayo a Kristiano, ammotayo amin (lalo kadagiti managbasa iti Biblia) nga awan ti makaammo no aggibus ti lubong. Ta kas mabasa iti Marcos 13: 31-32, “Mapukawto ti langit ken daga…Ngem no maipapan iti idadateng dayta nga aldaw wenno oras, awan ti makaammo – uray dagiti angheles sadi langit wenno ti Anak. Ti laeng Ama ti makaammo…”#


text:
Inyalat ni Mark Anthony T. Ganotice, 23, ti Brgy. Dagueray, Sanchez Mira, Cagayan ti umuna a gunggona iti Salip iti Sarita para kadagiti Agdadamo a Mannurat ti 12th AMMA Foundation Literary Awards, daytoy ti impakaammo ti AMMAFLA secretariat.
Umawat ni Ganotice iti P10,000.00 ken sertipiko ti pammigbig iti panangabak ti saritana nga “Anak ti Gatel” iti grand prize. Agtrabtrabaho ni Ganotice a liaison officer ken janitor iti maysa a nursing review center iti Kamanilaan.
Ni met Salustiano A. Digaoan, 78, kontratista ti mabangon a balbalay ken agnaed iti San Fernando City, La Union ti nangabak iti maikadua a gunggona (P8,500.00 ken sertipiko ti pammigbig) babaen ti saritana a “Batibat”.
Maikatlo a gunggona ni Avelino B. Felicitas, Jr., 60, ti Bangued, Abra ken Santa Maria, Ilocos Sur ngem agnaeden ken ti kaingungotna iti 94-1063 Halelehua St., Waipahu, Hawaii, babaen ti saritana a “Zita F. Imperial, CAN” (P7,000.00 ken sertipiko ti pammigbig). Nagretiro a professor iti University of Northern Philippines, Vigan City; agpapaay ita a substitute teacher iti Leeward School District, Oahu, Hawaii ken security officer iti UPS Facility, Honolulu International Airport babaen ti ALI’I Security System.
Nagpaay a hurado da Nilo S. Dumlao ti National Commission for Culture and the Arts, chairman; Juan Al. Asuncion, Literary Editor ti Bannawag, kameng; ken Ariel S. Tabag, Entertainment Editor ti Bannawag, kameng.
Dagiti nangimaton iti AMMAFLA: Alfredo ken Cherry Quibol; Francisco ken Aurora Ponce; Amado ken Gloria Yoro, Mike Ulibas, ken Mario Orbito.
Dagiti nagidonar iti cash prizes: M/M Francisco /Aurora Ponce (1st prize); M/M Alfred/Cherry Quibol (2nd prize), ken M/M Amado/Gloria Yoro (3rd prize).
Maipaayanto pay dagiti nangabak iti saggaysada a baro a libro dagiti dandaniw nga impablaak ti GUMIL Filipinas, ti “Kastoy nga Imbunubonmi dagiti Balikas”.
Mapadayawan dagiti mangabak iti rabii ti Abril 9, 2010 bayat ti Maika-42 a Kombension Nasional ti GUMIL Filipinas a maangay iti Pangil Beach Resort, Currimao, Ilocos Norte.#


text:
CERVANTES, Ilocos Sur – Nadaras a malako dagiti produkto daytoy nga ili nga indispleyda iti boothda bayat ti selebrasion ti Kannawidan Ylocos Festival a naangay iti Quirino Stadium itay nabiit.
Naammuan ti Tawid News Magasin a kaadduan a nalako bayat ti nasao a festival dagiti produkto ti Cervantes nga herbal tea, herbal soap ken red wine.
Segun iti maysa kadagiti naglako, karaman dagitoy ti one-town-one-product nga iprompromot ti ilida a Cervantes.
Nupay agpateg iti P350.00 ti maysa a pakete ti herbal tea a naglaon iti 12 a pedaso, P200.00 ti herbal soap ken P250.00 ti sangabotelia nga arak, inarak latta a gatangen dagiti kustomer dagitoy.
Tinawen nga angayen ti gobierno probinsial ti Kannawidan Ylocos Festival kas panangselebrar iti panagwayas a probinsia ti Ilocos Sur idi Pebrero 2, 1818.#


text:
CAOAYAN, Ilocos Sur – Kangrunaan a sakit ti baka ditoy nga ili ti ephemeral fever wenno trangkaso, segun iti report ti livestock inspector itay nabiit.
Kinuna ni Livestock Inspector Oswald Tongson a manipud pay idi Enero daytoy a tawen, addan kadagupan a 54 a baka a nagsakit iti ephemeral fever.
Itudtudo ni Tongson ti panagbaliwbaliw ti tiempo a makagapu iti panagtrangkaso dagiti baka.
Nupay kasta, awan pay ti naireport a natay a baka gapu ta masigud a maagasan dagitoy, kinuna ni Tongson.
Kangrunaan a simtoma ti baka nga agsakit iti ephemeral fever ti panagmamayo ken saanna a pannakakaan.#


text:
Thursday, September 28, 2017
SCHOOL GATE MONITORING SYSTEM, NAINAGORASIONAN
Cabugao, Ilocos Sur – Naaramid ti Blessing & Inauguration ti naipasdek nga School Gate Monitoring System iti Cabugao National High School iti Barangay Turod, Cabugao, Iocos Sur iti Setiembe 28, 2017.
Binayabay ken kadua ni Mayor Josh Edward S. Cobangbang ni FPTA President Rommel Vivit a nanggetteng ti ribbon ken kangrunaan a nasangaili ti Ama ti Ili iti nasao nga inauguration ceremonies.
Naisaruno ti pannakaidaton ti Kararag babaen ken ni Rev. Fr. Felix A. Costales iti imatang dagiti sangaili, Opisiales ti Barangay; estudiante ken mangisursuro iti nadakamat a pagadalan sa binendisionan ti Padi iti kabarbaro a pasdek a nakaibalayan ti Digital ID System iti sungadan ti pageskuelaan.
Naaramid ti Ababa a Programa iti asideg ti nadakamat a pasdek.
Iti Mensahe ni Mayor Josh Edwad S. Cobangbang, kimmablaaw ken nagyaman iti pannakalpasen ti nadakamat a proyekto.
Innayon ni Mayor Josh Edward a daytoy pay laeng a pageskuelaan iti adda kastoyna iti lokalidad ket saan a maudi ken maikawkawa dagiti estudiante no mapandanto agbasa idiay Siudad wenno Manila.
Pinadayawan ti Ama ti Ili iti napintas a pannakilangen ken tunos ti pageskuelaan iti LGU a nangipaay kadaytoy a proyekto ket sapay ta agtultuloy latta ti tinnunos iti amin a maseknan tapno matun-oyan pay iti ad-adu a pagsayaatan para iti pagadalan.
Simmaganad ti panagsarita da FPTA President Rommel Vivit; SBM Dr. Jemaima S. Tan-Yee, Chairman, Committee on Education ken ni Brgy. Captain Inocencio S. Sadac iti Barangay Turod. Anag ti mensaheda iti pannakataginayon iti urnos ken panagtitimpuyog kasta metten iti dakkel a panagyamanda iti LGU-Cabugao ken iti administrasion ni Fomer Mayor Edgardo “Ediboy” S. Cobangbang, Jr. a nangirubuat iti pannakapaadda daytoy a proyekto.
Nakipaset dagiti kameng ti Konseho iti Barangay Turod; FPTCA Members and Officers; dagiti kameng ti Konseho Munisipal nga isuda SBM Vicky S. Serna; SBM Dr. Jemaima S. Tan-Yee; ken ni SBM Josefina S. Vallejo.
Nagpaay nga Emcee ni Mrs. Rocilyn S. Sabaten, Head Teacher III ti pagadalan. # (Web In-Action)
Posted by Bayan ng Cabugao, Ilocos Sur at 1:13 PM
Subscribe to: Post Comments (Atom)


text:
MANGNAMNAMA dagiti adu a Pilipino nga iti pannakaisaad iti akem ni Presumptive President-Elect Rodrigo Duterte ket magun-oden ti agnanayon a kappia iti sapasap a pagilian. Nabayagen a tartarigagayan dagiti adu nga umili ti pannakaigibusen ti nabayagen a rebelion dagiti kameng ti Communist Party of the Philippines ken New People’s Army tapno magibusanen ti aglima dekada a riribuk a nakaibuisan dagiti rinibu a biag.
Namnamaen dagiti Pilipino a gapu ti nasayaat a relasion da Duterte ken Jose Maria Sison, CPP Founding Chairman ket sigud a marugian ti pormal a saritaan-pangkappia a pangrugian ti addang nga agturong iti agnanayon a kappia iti nagbaetan ti gobierno ken dagiti rebelde a komunista. Maipalagip nga idi panawen pay laeng ti kampania ket naipakaammon iti publiko babaen ti media ti nasinged a panaglangen da Duterte ken Sison. Idi agbasbasa pay laeng ni Duterte iti kolehio sadiay Lyceum of the Philippines ket nagbalin a propesorna ni Sison a nangrugian ti nasayaat a relasionda agingga iti agdama. Idi panawen ti kampania, ni Duterte ti nagbalin nga instrumento ti pannakaruk-at dagiti kameng ti Philippine Army a hinostage dagiti rebelde a komunista. Naiparang idi iti nasional s telebision ti nasinged a panagsarsarita dagiti dua iti computer internet wenno Skype.
Impalgaken ni Duterte ti gandatna a mangidiaya ti maysa kadagiti uppat a posision iti kabinetena apaman a maisaad a Presidente. Inyopresarna ti kina-sekretario ti Department of Environment and Natural Resources, Departmant of Agrarian Reform, Department of Labor and Employment ken Department of Social Welfare and Development. Impalgakna a madadaan isuna a mangdutok a sekretario ti pannakabagi ti CPP – NPA kas wagas ti pannakagun-od ti panagtalekda iti kinapudno ti sumaruno nga administrasion a mangtunton ti agnanayon a kappia, ken mamati isuna ti kinaepektibonto dagiti makakannigid a grupo kadagitoy a sektor.
Impalgaken da Sison ken dagiti kakaduana iti National Democratic Front a nabayagen nga agnanaed sadiay The Netherlands ti tarigagayda nga agawiden iti Pilipinas, ken magun-od ti agnanayon a kappia babaen ti panangibabadan kadagiti armasda ken makikaysadan iti gobierno. Maipalagip a ni Sison ket nagpaing sadiay The Netherlands idi mawayawayaan iti pagbaludan babaen ti Presidential Amnesty nga inted kenkuana ni Presidente Corazon Aquino idi maisaad iti turay babaen ti People’s Power EDSA Revolution idi 1986.
Manipud idi panawen ni Cory Aquino agingga iti agdama nga Administrasion ni Presidente Benigno Aquino III ket adda dagiti gannuat a mangtunton ti kappia a nangrugi kadagiti cease fire agreement iti nagbaetan ti puersa ti gobierno ken dagiti rebelde a komunista. Ngem adu dagiti makaigapu a napaay dagitoy a gannuat a puon ti agtultuloy a panagraranget dagiti tropa ti gobierno ken CPP – NPA.
Iti agdama nga Aquino administration, iti laksid dagiti panagraranget dagiti puersa ti gobierno ken rebelde a komunista ket naibutaktak ti nalimed a back-channel talk iti nagbaetan dagiti negosiador ti gobierno ken dagiti lider ti NDF. Naipadamag a nangibaon ni PNoy sadiay The Netherlands kadagiti delegado ti gobierno a nangaramid ken nakipagpinnirma ti katulagan a napauluan iti “Joint Agreement on the Resumption of the Formal Talks on the Peace Negotiation between GRP (Government of the Republic of the Philippines) and the NDF.” Naipadamag a nakapirma iti katulagan da Sison ken dagiti nangato a negosiador ti NDF a da Fidel Agcaoili, Vicente Ladlad ken Danilo Borja, ken dagiti nalimed a delegado ti gobierno a da Hernani Braganza, Jaime Aristotle Alip, Efren Moncupa ken Francisco Lara Jr. Naipadamag pay a napetsaan ti katulagan idi pay laeng Disiembre 8, 2014.
Dayta a katulagan ket ipakitana a ti Aquino administration ket madadaan a makikappia kadagiti rebelde a komunista. Ngem adu latta dagiti tubeng iti pannakagun-od ti agnanayon a kappia. Sapay koma ta ti Duterte administration ket agballigi a mamagkakappia ken mamagkaykaysa kadagiti Pilipino uray ania ti ideolohia ken pammati a pagtaktakderanda.#


text:
QUIRINO, Ilocos Sur – Sangapulo ket dua a tattao ti nadundunor idi naitapuak ti naglugananda iti kapagayan sadiay Barangay Urzadan, Cayus ditoy nga ili idi sardam ti Abril 21.
Mapapati a nadadael ti preno ti Nissan Van a kukua ken minaneho ni Fidel Aligway y Hermosisima, 66, ken residente iti J Basig, Cainta, Rizal bayat ti panagsalogna iti Quirino-San Emilio road, partikular ti Urzadan, Cayus ditoy nga ili a puon ti pannakaitapuakna iti kapagayan ken nakadundunoran iti sangapulo ket dua kadagiti 17 a naglugan a pasig a kameng ti Pamilia Agliway.
Nainaganan dagiti nadundunor a da Fidel Aligway, Evelyn Aligway, Jacob Owens Aligway, Kyshea Aligway, Jason Aligway Jr, Alexus lanes Fornoles, Moises Share Aligway, Alex Fornoles Jr, Princess Jaylen Aligway, Leonila Aligway, Alexander Fornoles ken Alexander Myee Fornoles.
Naitaray amin dagiti biktima iti Quirino Primary Health Care Facility para iti pannakaagasda.
Walo kadagiti biktima ti naiyalis idi agangay iti Candon City Hospital, Candon City para iti ad-adda pay a pannakatamingda.
Segun iti report, naggapu dagiti biktima iti Pagudpud, Ilocos Norte ket agturongda nga agpasiar iti Sagada, Mt. Province.
Nakaro ti dadael ti Nissan van.
Daytoy ti maikadua a daras nga adda naireport nga aksidente iti lugan ditoy nga ili iti las-ud ti makalawas.
Idi agsapa ti Abril 14, maysa a lalaki ti naireport a natay idi natinnag ti naglugananda nga Isuzu mini dump truck iti derraas sadiay Sitio Bab-asig, Patiacan, ditoy nga ili.
Naideklara a natayen idi maidanon iti Quirino Primary Health Care Facility ni Rudy Dadpa-as y Gomgom-o, 43, awanan asawa, ken residente iti nadakamat a barangay.
Mapapati a napukaw ni Luniza Beligen y Bawingan, 43, ken residente iti nasao met laeng a barangay, ti kontrolna iti manibela a puon ti nakatinnagan ti lugan iti derraas.
Iti kaudian a report, naggaareglo ti agsumbangir a partido kalpasan nga inkari ni Beligen nga itedna ti makolekta a kuarta manipud iti car insurance iti pamilia ti biktima.#


text:
Bataan
Ti Bataan ket maysa a probinsia iti Filipinas a nangokupar iti intero a Peninsula ti Bataan iti Luzon ket paset ti rehion ti Tengnga a Luzon. Ti kapitoliona ket ti Siudad ti Balanga. Kabeddengna dagiti probinsia ti Zambales ken Pampanga iti amianan. Sangsanguen ti peninsula ti Baybay Abagatan Tsína iti laud ket launenna ti Luek Manila iti daya.
Heograpia[urnosen | urnosen ti taudan]
Addaan ti Bataan iti maysa a komponente a siudad ken 11 nga ili.
Siudad[urnosen | urnosen ti taudan]
Dagiti ili[urnosen | urnosen ti taudan]
Dagiti nagibasaran[urnosen | urnosen ti taudan]
- ^ Pakaammo ti Senso ti Filipinas idi 2015 (iti Ingles) naala idi Hunio 10, 2016


text:
VIGAN CITY – Iti baet ti panangipatalged dagiti aggatgatang iti tabako a saan a lumaka daytoy a produkto kalpasan ti Semana Santa, nagsuek ti presiona kas am-amaken dagiti agmulmula iti tabako ditoy probinsia.
Iti report a dimmanon iti Tawid News Magasin, bimmaba ti presio ti tabako iti P65 kada kilo iti medium class a tabako manipud iti P73 kada kilo sakbay ti isasangbay ti Semana Santa idinto a nagbalin metten a P40 kada kilo ti reject.
Idi napan a tawen, immabut iti nasurok a P90 kada kilo ti presio ti class A a tabako.
Sakbay ti Semana Santa, impeksan dagiti mannalon ti panagamakda nga agsuek ti presio ti tabako a paggatang dagiti traders iti produktoda kas napasamak kadagiti kallabes a tawen iti baet ti panangipatalged dagiti traders a saan a mapasamak dayta.
Aw-awagan dagiti mannalon daytoy a pagteng iti Holy Week Syndrome gapu iti kapaliiwan a mapasamak daytoy kalpasan ti Semana Santa.
Ngem segun iti maysa nga opisial ti NTA, saan a ti Holy Week Syndrome ti makagapu iti panagpababa ti presio ti tabako no di gapu ta pimmuskol ti bulong daytoy gapu iti masagsagrap nga El Niño phenomenon.
Segun iti nasao nga opisial, bimmaba ti presio ti tabako ta napuskolen ti rumrummuar a maluto a bulong ti tabako gapu iti napudot a panawen a parparnuayen ti panagbaliw ti klima ti lubong.
Immun-una ngem daytoy, napaay dagiti mannalon a manggun-od iti P20 a maituon iti floor price ti tabako iti naangay a tripartite conference dagiti mannalon, traders ken manufacturers ken ti National Tobacco Administration.
Nupay impababa dagiti mannalon iti P10 ti mainayon iti floor price ti tabako, impetteng dagiti traders ti P2 kada kilo a maituon iti floor price ti tabako. Nagpinal a P5 ti mainayon iti floor price daytoy a produkto iti daytoy a panagtatabako.
Idi 2008, nagbalin a P61 ti floor price ti tabako kalpasan a natuonan iti P10 kada kilo ti class A a tabako ket immabut pay iti nasurok a P90 ti pinaggatang dagiti traders iti class AA a tabako.
Ngem iti panaglukat ti trading season iti daytoy a tawen, nagbalin laeng a P61 kada kilo ti presio ti class AA a tabako a pinaggatang dagiti traders, adayo a nababbaba ti presio ngem idi napan a tawen.
Ngem inkalintegan ti maysa a trader iti umuna a distrito ti probinsia a nupay nababbaba ti panaggatangda iti tabako ita a tawen ngem idi napan a tawen, nangatngaton ti panaggatangda iti daytoy a produkto ngem ti naituding a floor price a P66 kada kilo ti class A.#


text:
Plantilia:Infobox mitolohia ti Filipinas
Panagusar[urnosen ti taudan]
Daytoy a plantilia ket para kadagiti artikulo a maipanggep ti mitolohia ti Filipinas.
{{Infobox mitolohia ti Filipinas | image = | title = Biag ni Lam-ang | description = | gender = Babai/Lalaki | region = Ilocos, Filipinas | abode = Langit | symbol = | adherent = Namatmati/Sumursurot | equivalent = }}
Pagarigan[urnosen ti taudan]
Para iti kas pagarigan kitaen ti artikulo a Biag ni Lam-ang.
Kitaen pay[urnosen ti taudan]
- Dagiti baw-ing − no adda, dagiti sabali a nagan daytoy a plantilia a mabalin a mausar


text:
UTC+08:00
Ti UTC+08:00 ket panangilasin para iti timbengan ti oras manipud ti UTC iti +08:00. Iti ISO 8601 ti mainaig nga oras ket maisuratto a kas 2018-05-20T04:58:18+08:00.
Iti naestimado a populasion iti 1.708 a bilion nga agtataeng iti uneg ti sona ti oras, agarup a 24% iti populasion ti lubong, daytoy ti kaaduan ti populasion a sona ti oras iti lubong, ken mabalin pay a kandidato para iti Sapasap nga Oras ti ASEAN.
Daytoy a sona ti oras ket inus-usar kadagiti amin nga agsasao ti Insik a pagpagilian, ken mangited daytoy iti agpapada nga oras kadagiti sangalubongan a website ti Insik.
Ti akin-abagatn a gudua ti Bietnam (Republika ti Bietnam) ket dati idi a paset ti daytoy a sona ti oras sakbay ti panagturay ti komunista iti Abagatan idi Abril 30, 1975, ken managramid daytoy a 1 nga oras nga umuna iti Amianan a Bietnam. Kalpasan ti 1975, ti sibubukel a pagilian ket napan iti sona ti oras ti Amianan a Bietnam iti UTC+07:00.
Dagiti linaon
- 1 Kas pagalagadan nga oras (amin a paset ti tawen)
- 2 Dagiti paggiddiatan a nagbaetan ti opisal ngai UTC+08 ken heograpiko nga UTC+08
- 2.1 Luglugar a mabirukan iti kaunegan dagiti longitud ti UTC+08 nga agus-usar kadagiti sabali a sona ti oras
- 2.2 Luglugar a mabirukan iti ruar dagiti longitud ti UTC+08 nga agus-usar ti oras ti UTC+08
- 2.2.1 Lglugar a nagbaetan ti 127°30′ D ken 142°30′ D ("pisikal" nga UTC+09)
- 2.2.2 Luglugar a nagbaetan ti 97°30′ D ken 112°30′ D ("pisikal" nga UTC+07)
- 2.2.3 Luglugar a nagbaetan ti 82°30′ D ken 97°30′ D ("pisikal" nga UTC+06)
- 2.2.4 Luglugar a nagbaetan ti 67°30′ D ken 82°30′ D ("pisikal" nga UTC+05)
- 3 Kitaen pay
- 4 Dagiti nagibasaran
- 5 Dagiti silpo ti ruar
Kas pagalagadan nga oras (amin a paset ti tawen)[urnosen | urnosen ti taudan]
Amianan nga Asia[urnosen | urnosen ti taudan]
Daya nga Asia[urnosen | urnosen ti taudan]
- Mongolia (kaaduan ti pagilian) - Oras idiay Mongolia
- Nagruna a daga ti Tsina - Pagalagadan nga Oras ti Tsina (Oras ti Beijing)
- Taiwan - Nailian nga Pagalagadan nga Oras
- Hong Kong - Oras ti Hong Kong= (Pagalagadan nga Oras ti Hong Kong)
- Macao - Oras ti Macao= (Pagalagadan nga Oras ti Macao)
Abagatan a daya nga Asia[urnosen | urnosen ti taudan]
- Filipinas - Pagalagadan nga Oras ti Filipinas
- Brunei - Pagalagadan nga Oras ti Brunei Darussalam
- Malaysia - Pagalagadan nga Oras ti Malaysia
- Singapur - Pagalagadan nga Oras ti Singapur
- Indonesia (Sentral a luglugar) - Sentral nga Oras ti Indonesia
Oceania[urnosen | urnosen ti taudan]
Dagiti paggiddiatan a nagbaetan ti opisal ngai UTC+08 ken heograpiko nga UTC+08[urnosen | urnosen ti taudan]
Luglugar a mabirukan iti kaunegan dagiti longitud ti UTC+08 nga agus-usar kadagiti sabali a sona ti oras[urnosen | urnosen ti taudan]
Daytoy ket maipanggep iti luglugar iti uneg ti 112°30′ D aginggan ti longitud ti 127°30′ D.
- Ti paset ti Indonesia, a mairaman ti siudad ti Surabaya, a UTC+07:00 ket isu ti naus-usar.
- Ti akinlaud a paspaset ti Korea, mairaman dagiti siudad ti Pyongyang ken Seoul, a ti UTC+09:00 ket isu ti naus-usar
- Ti bassit ti populasionna a paset ti Rusia, akindaya a paset ti Buryatia, wa ti UTC+09:00 ket isu ti naus-usar.
- Ti pay sabali a bassit ti populasionna a paset ti Rusia, mairaman ti siudad ti Tynda, a ti UTC+10:00 ket isu ti naus-usar.
Luglugar a mabirukan iti ruar dagiti longitud ti UTC+08 nga agus-usar ti oras ti UTC+08[urnosen | urnosen ti taudan]
Lglugar a nagbaetan ti 127°30′ D ken 142°30′ D ("pisikal" nga UTC+09)[urnosen | urnosen ti taudan]
- Paspaset ti akindaya a Tsina a mairaman ti akindaya ket patingga ti probinsia ti Heilongjiang.
- Akindaya unay a paspaset ti Akinlaud nga Australia.
Luglugar a nagbaetan ti 97°30′ D ken 112°30′ D ("pisikal" nga UTC+07)[urnosen | urnosen ti taudan]
- Paspaset ti Tsina, a mairaman ti probinsia ti Guangxi ken Isla ti Hainan.
- Kaaduan ti sentrak a Mongolia ken mairaman ti kapitolio ti Ulaanbaatar.
- Peninsular a Malaysia.
- Akinlaud a paset ti Isla ti Borneo a mairaman ti akinlaud a paset ti Sarawak, Malaysia.
- Singapur
Luglugar a nagbaetan ti 82°30′ D ken 97°30′ D ("pisikal" nga UTC+06)[urnosen | urnosen ti taudan]
- Paspaset ti Tsina
- Kaaduan ti probinsia ti Xinjiang (urauno adu kadagiti lokal ket isaadda ti pagorasanda iti UTC+06 urayno ti opisial ket ti UTC+08, iti amiaman a kaso ti trabaho ket dagiti iskedule dagiti pagtrabahuan ket dua nga oras kalpasan ti Beijing).[1] Kitaen pay ti Oras idiay Tsina.
- Kaaduan ti Tibet
- Akinlaud a Mongolia.
Luglugar a nagbaetan ti 67°30′ D ken 82°30′ D ("pisikal" nga UTC+05)[urnosen | urnosen ti taudan]
- Paspaset ti akinlaud a Tsina a mairaman ti probinsia ti akinlaud a probinsia ti Xinjiang (urayno kaaduan dagiti lokal ket agpalpaliiw ti UTC+06 urayno ti opisial ket ti UTC+08).
Kitaen pay[urnosen | urnosen ti taudan]
- Oras idiay Australia
- Oras idiay Tsina
- Oras idiay Indonesia
- Oras idiay Malaysia
- Oras idiay Filipinas
- Oras idiay Rusia
- Oras idiay Singapur
- Oras idiay Bietnam


text:
STO. DOMINGO, Ilocos Sur – Nasarakan ti bangkay ti maysa a katulong a mapapati a biktima ti salvage iti asideg ti alad ti maysa a pagadalan iti Barangay Cabigbigaan ditoy nga ili.
Nabigbig ti bangkay a ni Cristina Liza Arranz, 19, balasang, stay-in housemaid ni Rosemarie Fetalvero, agnaed iti Solid West, Vigan City ngem residente iti Cabigbigaan ditoy.
Segun iti polis, mapapati a sinukon ti maysa nga Enrique Patao, 30, residente iti Aggay, Bantay, Ilocos Sur ti biktima idi Abril 11 ket saanen a nagsubli ti balasang.
Idi masarakan ti bangkay, napungo iti barut, adda dunor iti ulona ken mapapati a pinanggep dagiti nangpatay kenkuana a puoran.#


text:
Agdardaringungo ti agong dagiti umili gapu iti pannakasikap kadakuada dagiti salamangkero iti bugos nga NGO a nangsaypon iti kuarta ti ili. Ti pundo nga agpaay koma iti pagsayaatan dagiti umili ket inyagus ti binalitungeg a bileg dagiti saan a mabmabsog a bukatot. Makapadaringungo, agdardara ti agong dagiti umili ket agayus ti darada iti bulsa dagiti nalaing a managsalamangka ken nangpundar iti kinapresente dagiti bugos nga NGO a kunam la no pudno la unay nga isuda ti mangirepresentar kadagiti mannalon a di makaammo no asino ti kamanganda tapno makaasidegda iti kusina a makatulong a mangsilpo ti angesda.
Saan laeng a makapadaringungo no di pay ket saan a masinuo no apay a nagbalin a ngongo wenno saan a makapagsao iti nasayaat ken nalinteg dagiti opisial iti gobierno a naimbolbar iti maanomalia a transaksion. No apay a dida makatimek iti nalinteg wenno nangungoda, dayta ti saan a mailawlawag a bileg ti salamangka. Wenno adda kadi makalkaluban, mailimlimed a hukos-pukos daydayyakos? Mahika ti ay-ayam iti politika?
Daytoy P10 billion pork barrel scam a nakaguyodan iti isyo ti nagan dagiti walo a senador ken duapulo ken uppat a diputado; ti P900M Malampaya gas fund nga agpaay koma kadagiti biktima iti bagyo Ondoy ken Pepeng ket nakakitaan iti lemma ti mahika ta ultimo dagiti siam a pulo ket pito a mayor ket maipagarup a naaramat ti naganda a dida napupuotan; dagita ti sumagmamano a nakailatagan ti kinaadda dagiti bugos nga NGO, ken kas iti natakuatan iti audit ti COA. Makali pay koma iti naun-uneg a pakaiyaonan ti ad-adu pay nga impormasion tapno nalawlawag ti banagen ti panagpalutpot ti DOJ.
Tapno maliklikan a manayonan pay ti mahika, mataming koman to FOI bill tapno adda pakaammuan iti nalawag a detalye dagita soft projects kada hard projects iti PDAF ta segun iti alingasngas ket dita a nagapon dagiti adu a bugos nga NGO.
Dagitoy kadi nga eksena ket gagangayen iti gimong? Dumtengto met ti panawen nga agbaaw ti isyo dagiti bugos nga NGO? Ania ti maitutop nga aramiden? Kas umili, nasken nga agbalintayo a bigilante, agsiputtayo, makibiangtayo kadagiti banag a pakaseknantayo. Agtimektayo ken iyebkas dagiti makitkita ken naammuantayo. Ta no agulimek lattan ken ditayo nga aramiden, asino pay koma iti mangaramid?#


text:
SINAIT, Ilocos Sur – Kas paset ti pannakatagiben ti kabaybayan iti umuna a distrito ti probinsia, indauluan da Cong. Ryan Luis Singson ken Sinait Mayor Marlon Ines ti panagmula iti mangrove iti igid ti kabaybayan ti Barangay Teppeng, Sinait idi Marso 26. Nakipagpaset iti daytoy a gannuat dagiti agtutubo, bumarangay ken nadumaduma a non-government associations […]
Author Archive | Mancielito S. Tacadena
Food terminal, naipasdek iti upland municipality
DEL PILAR, Ilocos Sur – Babaen ti panangpondo ti Department of Agriculture Regional Field Office I, naipasdek ti maysa a food terminal iti Poblacion ditoy nga ili a pagibagsakan kadagiti produkto daytoy nga ili. Nailukat ti nasao a proyekto idi Marso 30 babaen ti panangidaulo da DA Research and Development Chief Ed Gonzales ken Mayor […]
Share:
Buntis Day, naangay
VIGAN CITY – Libre a konsultasion, pop smear ken panagdengngeg mainaig iti kinababai ken panagsikogti nagbalin a tampok nga aktibidad iti pannakapaliiw ti Buntis Day a naangay iti Baluarte idi Marso 10. Naisayangkat dagiti aktibidad iti daytoy nga aldaw dagiti masikog babaen ti panagkikinnamayet ti Philippine Obstetrical and Gynecological Society Foundation, Ilocos Sur Medical Society […]
Share:
Panggatasan a nuang, mapaadu iti BaRangay demofarm
SAN JUAN, Ilocos Sur – Inrugin ti BaRang-ay demofarm ditoy ti panangpaadu iti morrah buffalo wenno panggatasan a nuang, daytoy ti kinuna itay nabiit ni Dr. Cesar Soller, farm manager ti nasao a demofarm. Kinuna ni Soller a gagem ti programa ti makapataud iti sangagasut a milking carabaos iti las-ud ti tallo a tawen ket […]
Share:
Kannawidan Ylocos Festival: A Showcase of Ilocano Culture (Third of 4 parts)
Living treasures of Ilocos Sur were also recognized during the weeklong festivity. Thirty two individuals and groups were included in the list of this year’s awardees. Plaques and cash were given to all the awardees as the provincial government’s approach to persuade them to continue what they are doing and to encourage the younger generation […]
Share:
Kannawidan Ylocos Festival: A Showcase of Ilocano Culture
Ilocos Sur has a rich heritage and unique culture. However, it is observed that many of these traditions, songs, dances and other Ilocano culture are no longer familiar with the younger generations. Children of today prefer the modern and novelty dances they see on television shows than the traditional ones. There is a need to […]
Share:
Biahe ti eroplano, agtultuloy
VIGAN CITY – Agtalinaed nga adda biahe iti Vigan Airport kalpasan a sinublat ti maysa nga airline ti biahe ti SouthEast Asian Airlines a Manila-Vigan-Manila. Kinuna ni Gov. Luis “Chavit” Singson nga agrubbuat ti Lion’s Air a kas met laeng iti sigud iti alas dos ti malem sadiay Manila nga agpa-Vigan ken agsubli met la […]
Share:
Candon City, kampeon iti SIGLAT Awards 2012
CAOAYAN, Ilocos Sur – Kampeon ti Candon City iti Salisal Iladawanna Gaget ti Lumugar, Agsaknap ti Timpuyog (SIGLAT) Awards, kas maysa kadagiti tampok nga aktibidad iti Kannawidan Ylocos a panangselebrar ti Ilocos Sur iti panagwaywayasna a probinsia. Ni Candon City Administrator Grace G. Singson, ti nangibagi ken ni Mayor Allen Singson a nangawat iti pammadayaw […]
Share:
Dayag ti Pangasinan, Saniata ti Ylocos 2012
VIGAN CITY – Nakoronaan ni Hannah Ruth Sison manipud iti Carmen, Pangasinan a Saniata ti Ylocos 2012 bayat ti salip ti kinapintas a naangay iti Plaza Salcedo idi Pebrero 3. Inatiw ni Sison, agtawen iti duapulo ket tallo, dagiti 29 a nakabalubalna ket inyawidna ti premio a P100,000.00 ken plake. Napili pay a Best in […]
Share:
3 annak ti Sto. Domingo, Fr. Jose Burgos Achievement Awardees
VIGAN CITY – Pito nga annak ti Ilocos Sur ti napadayawan iti Fr. Jose Burgos Achievement Award iti programa a naangay iti Plaza Salcedo idi rabii ti Pebrero 2. Napadayawan da Dr. Lauro Tacbas (edukasion), dati a Diputado Mariano Tajon ken dati a Diputado Salacnib Baterina (serbisio iti gobierno), agpapada a tubo ti Sto. Domingo, […]


text:
Monday, November 3, 2014
DAKKEL A MAKINARIA, NAGUN-OD TI BACALL MPA
Cabugao, Ilocos Sur – Nagun-od ti Baclig-Callaguip-Lusong Suyo Multipurpose Association (BACALL MPA) nga idauluan ni Mr. Dominador Reynold S. Sabio, Presidente, ti Farm Tractor (Mc Cormick Brand) babaen iti Farm Mechanization Program (85-15 % Counterparting Scheme) iti Department of Agriculture (DA) ken ti Opisinana iti Regional Field Office No. 1, San Fernando City, La Union idi Oktubre 31, 2014.
Kalpasan ti Flag Ceremony iti Nobiembre 3, 2014, naipan ti nasao a Farm Tractor iti sango ti Munisipio ket indauluan da Mayor Edgardo “Ediboy” S. Cobangbang, Jr. ken ni Vice Mayor DJ Savellano dagiti Municipal Officials a nangimatang iti panangipakita dagiti Miembros ken Opisiales ti BACALL MPA daytoy a nagun-od ti Asosasion a makinaria.
Impeksa ni Mr. Sabio ti panagyamanna iti LGU-Cabugao nga idauluan ni Mayor Ediboy iti agtultuloy a panangtarabayda kadagiti asosasion a pakaibilangan ti BACALL MPA iti pannakasagrapda iti pagsayaatan nga itden ti Farm Mechanization Program ti DA.
Nagatendar met dagiti Staff/Personnel ti DA-LGU Cabugao nga idauluan ni Municipal Agriculturist Zenaida S. Andrada iti daytoy a panagtitipon. # (Web In-Action)
Posted by Bayan ng Cabugao, Ilocos Sur at 9:38 AM
Subscribe to: Post Comments (Atom)


text:
CANDON CITY – Aganay a 2,000 nga aplikante ti nagaplay iti trabaho iti dua nga aldaw a jobs fair a naisayangkat ditoy itay nabiit.
Daytoy ti inwaragawag ni House Deputy Speaker Eric Singson kalpasan ti naballigi a jobs fair nga inesponsoranna a naangay iti Stern Mall ditoy siudad itay Mayo 30-31 para kadagiti kakailianna iti maikadua a distrito nga awanan iti panggedan.
“Ito na ang isa sa mga successful na dinaluhan naming jobs fair. Maraming applicants, at halos qualified lahat ang mga nag-apply sa amin,” kinuna ni Yolanda Dalmas ti Seven Ocean International Manpower Inc., maysa kadagiti ahensia a nakipaset iti nasao a jobs fair.
Aganay 10 a recruiting agency ti nakipartisipar iti nasao a jobs fair a nakikammayyetan ti Philippine Overseas Employment Administration (POEA) ken Department of Labor and Employment (DOLE).
“Dagitoy nga ahensia ti pinilimi nga agrekrut kadagiti agtrabaho para iti abroad agsipud ta awan ti dawatenda a placement fee ket di maparigatan dagiti aplikante iti panagsapulda iti trabaho,” kinuna ni Singson iti interbio kenkuana ti media.
Kinuna ni Nonette Villanueva, chief operation for region ti POEA, a naidiaya iti jobs fair dagiti trabaho kasapulan dagiti pagilian ti Saudi Arabia, Dubai, Korea, Hongkong, Taiwan ken dadduma pay a pagilian.
Kinuna ni Dalmas nga aganay 95% a kualipikado dagiti aplikante ken sinaganaanda ti jobs fair agsipud ta dandani kumpleto amin dagiti kuyogda a dokumento kas iti passport, medical clearance ken dadduma pay a kasapulan iti panagbirokda iti trabaho.#


text:
NARVACAN, Ilocos Sur – Uppat ti nasugatan idi nagdinnungpar ti maysa a traysikel ken kotse iti sitio Limmansangan, Barangay Margaay ditoy nga ili.
Nadunor ni Eduardo Soriano, baro, residente iti Sulvec ditoy ken dagiti tallo a menor de edad a pasaherona idi nakidinnungpar ti traysikel a minanehona iti maysa nga Starex van a minaneho ni Celestino Manzano, 35, residente iti Baringcucurong, Suyo, Ilocos Sur.
Segun iti inbestigasion dagiti polis, oberteykan koma ni Soriano ti sarsarunuenna a lugan ngem sumungad met ti Starex a puon ti nagdinnungparanda.
Naitaray dagiti uppat iti maysa nga ospital para iti pannakaagas ti sugatda.#


text:
Giporlos, Daya a Samar
Ti Giporlos ket maysa a maika-5 a klase nga ili iti probinsia ti Daya a Samar iti Filipinas.
Dagiti baranggay[urnosen | urnosen ti taudan]
Ti Giporlos ket politikal a nabingbingay iti 18 a barbaranggay.[2]
- Baranggay 1 (Pob.)
- Baranggay 2 (Pob.)
- Baranggay 3 (Pob.)
- Baranggay 4 (Pob.)
- Baranggay 5 (Pob.)
- Baranggay 6 (Pob.)
- Baranggay 7 (Pob.)
- Baranggay 8 (Pob.)
- Biga
- Coticot
- Gigoso
- Huknan
- Parina
- Paya
- President Roxas
- San Miguel
- Santa Cruz (Cansingkol)
- San Isidro (Malabag)
Demograpia[urnosen | urnosen ti taudan]
Dagiti nagibasaran[urnosen | urnosen ti taudan]
- ^ "Dagiti Opisial a Resulta ti Panagbutos idi 2013 kadagiti Ili ken Siudad". Intramuros, Manila, Filipinas: Commission on Elections (COMELEC). Hulio 1, 2013. Naala idi Hulio 6, 2014.
- ^ a b "Probinsia ti Daya a Samar". PSGC Interaktibo. Siudad ti Makati, Filipinas: Opisina ti Koordinasion ti Nailian nga Estadistika. Naala idi 26 Abril 2018.
- ^ a b Pakaammo ti Senso ti Filipinas idi 2015 (iti Ingles) naala idi Hunio 10, 2016
- ^ "Probinsia ti Daya a Samar". Datos ti Populasion ti Ili. Dibision ti Panagsukisok ti LWUA. Naala idi 14 Oktubre 2014.
Dagiti silpo ti ruar[urnosen | urnosen ti taudan]
- Pagalagadan a Kodigo ti Heograpia ti Filipinas (iti Ingles)
- Turay ti Estadistika ti Filipinas (iti Ingles)
- Dagiti datos ti populasion ti LWUA (iti Ingles)
- LGPMS (iti Ingles)
- COMELEC (iti Ingles)


text:
Saladin
Ni Ṣalāḥ ad-Dīn Yūsuf ibn Ayyūb (Arabiko: صلاح الدين يوسف بن أيوب, Ṣalāḥ ad-Dīn Yūsuf ibn Ayyūb, Kurdo: سهلاحهدین ئهیوبی, Selah'edînê Eyubî) (1137/1138 – Marso 4, 1193), kaaduan nga ammo iti Akinlaud a Lubong a kas ni Saladin, ket maysa idi a Kurdo a Muslim, a nagbalin a ti immuna a Sultan ti Ehipto ken Siria, ken nangbangon ti Ayubi a Dinastia.[2][3][4] Isu ket nangidaulo kadagiti Muslim a suppiatan kadagiti Pranko ken dagiti dadduma pay nga Europeano a Krusada idiay Lebante. Iti panawen ti kabileganna, ti sultanatona ket nairaman ti Ehipto, Siria, Mesopotamia, Hejaz, Yemen, ken dagiti paset ti Amianan nga Aprika.
Babaen ti kabukbukodanna a panagidaulo, dagiti puersana ket inabakda dagiti Krusada iti Gubat ti Hattin, a daytoy ti nangidalanan ti pannakatiliw manen ti Palestina, a daytoy ket natiliw idi manipud kadagiti Fatimid nga Ehipsio babaen dagiti Krusada kadagiti kasakbayan a 88 a tawtawen. Urayno dagiti Krusada a Pagarian ti Herusalem ket nagtultuloyda nga adda para iti maysa a paset ti panawen, ti pannakaabakna idiay Hattin ket nangmarka ti ti nagsikkuan ti panagsuppiatna kadagiti Muslim ken dagiti Arabo. Isu a daytoy, a ni Saladin ket maysa a prominente a pigura kadagiti Kurdo, Arabo, ken Muslim a kultura. Ni Saladin ket maysa idi a nainget a nagraraem ti Sunni nga Islam.[5] Ti nasudi ken kinakabalierana ket inbagbaga babaen dagiti Kristiano a nagsursurat, a naisangsangayan kadagiti pannakalaglagipan ti Sillong ti Kerak, ken uraynono isu ket kasuppiat dagiti Krusada, isu ket kaaduan a nakagun-od ti panagrespeto kaniana, a nairaman ni Ricardo ti Puso ti Leon; nga isu ket agbalin koma a ginugora a pigura idiay Europa, isu ket nabalin a naramrambakan a kas pagarigan ti pamunganayan ti kinakabaliera.[6]
Nasapa a biag[urnosen | urnosen ti taudan]
Ni Saladin ket naiyanak idi idiay Tikrit, Mesopotamia. Ti personal a naganna idi ket "Yusuf"; ti "Salah ad-Din" ket ti laqab, ti deskriptibo nga epiteto, a ti kaibuksilanna ket "Kinaregta iti Pammati."[7] Ti pamilian ket kaputotan ti Kurdo,[2] ken nagtaud manipud ti siudad ti Dvin iti mediebal nga Armenia.[8][9] Isu ket apo a lalaki iti bangir ti inana ni Nur ad-Din. Ti tribu ti Rawadid a nagtaudanna ket naasimilado bassiten iti agsasao iti Arabo a lubong idi dayta a panawen.[10] Idi 1132 ti naabak a buyot ti Imad ad-Din Zengi, ti Apo ti Mosul, ket naserraan ti panagsanudda babaen ti Karayan Tigris ken kasumbangir ti pagsammakedan ti Tikrit nga idiay ket ti ama ni Saladin, ni Najm ad-Din Ayyub ket nagserbi a kas alkalde. Ni Ayyub ket nangited kadagiti balsa para iti buyot ken inikkanna idi iti pagyanan idiay Tikrit. Ni Mujahed al-Din Bihruz, ti dati nga aadipen a Griego a naidutok gobernador militar ti akin-amianan a Mesopotamia para iti serbisiona kadagiti Selyusida ket inungtanna ni Ayyub gapu iti panangited iti pagyanan ni Zengi ken idi 1137, pinapawnawna ni Ayyub manipud idiay Tikrit kalpasan idi ti kabasatna a lalaki a ni Asad al-Din Shirkuh ket pinatayna ti gayyem ni Bihruziti maysa a dayaw a panagpatay. Segun kenni Baha ad-Din ibn Shaddad, ni Saladin ket naipasngay iti isu met laeng a rabii idi pimmanaw ti pamiliana idiay Tikrit. Idi 1139, ni Ayyub ket ti pamiliana ket immalisda idiay Mosul nga idiay ket inaku ti utang ni Imad ad-Din Zengi ken indutokna ni Ayyub a kas komander iti pagsammakedan idiay Baalbek. Kalpasan ti ipupusay ni Zengi idi 1146, ti anakna a lalaki, a ni Nur ad-Din, ket nagbalin a nagturay iti Aleppo ken ti daulo dagiti Zengid.[11]
Ni Saladin, nga itan ket nagnanaed idiay Damascus, ket naireporta nga addaan iti naisangayan a panagay-ayat iti siudad, ngem ti pakaammo iti daytoy a nasapa a kinaubing ket manmano laeng. Ti maipanggep iti edukasion, ni Saladin ket insuratna a ti "ubbing ket dimmakelda iti waya a pinadakkel dagiti lallakay a kabagianda." Segun kadagiti maysa a biograpona, ni al-Wahrani, ni Saladin ket nakabael a simmungbat kadagiti salusod a maipanggep kenni Euklides, ti Almagesto, aritmetik ken linteg, ngem daytoy idi ket maysa nga akademiko a kapanunotan ken ti panagadal iti Koran ken dagiti "siensia ken relihion" ti nangisilpo kaniana kadagiti kontemporaneona.[11] Adda met dagiti dadduma a taudan a nagtunton a dagiti las-ud ti panagadalna isu ket ad-adu a nagay-ayat iti relihion ngem ti makitipon iti militar.[12] Ti sabali pay a banag a nakaapekto iti interesadona iti relihion ket idi las-ud ti Umuna a Krusada, ti Herusalem ket natiliw iti surpresa a panagraut babaen dagiti Kristiano.[12] Iti pay maipatinayon iti Islam, ni Saladin addaan iti pakaammo kadagiti henelohia, biograpia, ken pakasaritaan dagiti Arabo, ken dagiti pay linia ti putot dagiti Arabiano a kabalio. Iti pay ad-adu, isu ket nasayaat ti pannakaamona iti Hamasah ni Abu Tammam.[11] Isu ket nagsasao pay iti Kurdo, ken mabalin a makapagsao pay iti Turko.[13]
Dagiti nagibasaran[urnosen | urnosen ti taudan]
- ^ Pakasaritaan – Saladin
- ^ a b Adda dagiti adu a kontemporario a taudan ket mangibagbaga ti daytoy. Ti biograpo a ni Ibn Khallikan ket nangisursurat ti kastoy, "Dagiti historiador ket nakaitunos ti pannakaibagbagada a ti ama ken pamilia ni [Saladin] ket manipud iti Duwin [Dvin]....Dagitoy ket Tattao a Kurdo ken nagtaud ti Rawādiya (sic), a daytoy ket sanga ti nalatak a tribu ti al-Hadāniya": Minorsky (1953), p. 124. Ti mediebal a historiador a ni Ibn Athir ket nangibatay ti insao manipud iti maysa pay nga agbilbilin: "...sika ken ni Saladin ket Kurdo ken sika ket saanmo a palubosan a ti bileg ket maipalabas kadagiti Turko": Minorsky (1953), p. 138.
- ^ Steed, Brian L., Panagsarut ti Angep ti Gubat: Pannakabigbigan ti Panagbalbaliw iti Pakigubatan, (Zenith Press, 2009), 176;"Ni Saladin ket maysa idi a Kurdo manipud idiay Tikrit.".
- ^ "Ensiklopedia ti Biograpia ti Lubong kenni Saladin". Naala idi Agosto 20, 2008.
- ^ Dagiti Moro Kamara a Pakalaglagipan ti Islamiko a Kultura III, 1970–1976 Kamara ti Islamiko a Kultura, 1978, p. 7.
- ^ "Saladin, Ricardo ti Puso ti Leon ken ti legado dagiti Krusada". Kanal 4. Naala idi 2011-07-25.
- ^ H. A. R. Gibb, "The Rise of Saladin", in A History of the Crusades, vol. 1: The First Hundred Years, ed. Kenneth M. Setton (University of Wisconsin Press, 1969). p. 563.
- ^ Bahā' al-Dīn (2002), p 17.
- ^ Ter-Ghevondyan 1965, p. 218
- ^ Tabbaa, 1997, p. 31.
- ^ a b c Lyons & Jackson 1982, p. 3
- ^ a b "Who2 Biography: Saladin, Sultan / Military Leader". Answers.com. Naala idi Agosto 20, 2008.
- ^ Northen, 1998, p. 809.
Adu pay a mabasbasa[urnosen | urnosen ti taudan]
- Gibb, H.A.R. (1973). The Life of Saladin: From the Works of Imad ad-Din and Baha ad-Din. Clarendon Press. ISBN 978-0-86356-928-9. OCLC 674160.
- Hindley, Geoffrey (2007). Saladin: Hero of Islam. Pen & Sword. ISBN 1-84415-499-8. OCLC 72868777.
- Husain, Shahnaz (1998). Muslim heroes of the crusades: Salahuddin and Nuruddin. London: Ta-Ha. ISBN 978-1-897940-71-6. OCLC 40928075.
- Reston, Jr., James (2001). Warriors of God: Richard the Lionheart and Saladin in the Third Crusade. New York: Anchor Books. ISBN 0-385-49562-5. OCLC 45283102.
- Scharfstein, Sol; Gelabert, Dorcas (1997). Chronicle of Jewish history: from the patriarchs to the 21st century. Hoboken, N.J.: KTAV Pub. House. ISBN 0-88125-606-4. OCLC 38174402.
Dagiti silpo ti ruar[urnosen | urnosen ti taudan]
Midia a mainaig kenni Saladin iti Wikimedia Commons